title: Genetit

text: Genetit ("Genetta") on sivettikissojen alaheimoon kuuluva petoeläinten suku, johon kuuluu kymmenkunta lajia. Ne muistuttavat ulkonäöltään ja liikkeiltään kissoja, vaikka ovat niille varsin etäistä sukua. Useimmilla geneteillä on pilkullinen turkki, pitkä raidallinen häntä, pieni pää ja isot korvat. Ne ovat notkeita ja ketteriä, ja ainoina sivettieläiminä kykenevät seisomaan kahdella jalalla. Genetti elää myös Euroopan puolella, muut genettilajit pelkästään Afrikassa.


title: Genetit

text: Genettien sukuun kuuluu nykykäsityksen mukaan 14 lajia:


title: Etelä-Afrikan Grand Prix 1979

text: Etelä-Afrikan Grand Prix 1979 oli Formula 1 -sarjan osakilpailu, joka ajettiin 3. maaliskuuta 1979 Kyalamin radalla Etelä-Afrikassa. Kilpailun voitti Ferrarilla ajanut Gilles Villeneuve.


title: Tauno Tönning

text:
Tauno Tönning syntyi 29. huhtikuuta vuonna 1916 Hintanperällä silloisessa Oulujoen pitäjässä, joka kuuluu nykyisin Oulun kaupunkiin. Hän oli perheen neljästä lapsesta vanhin, isä oli ammatiltaan kirvesmies. Tönning kävi ensin Laanilan kansakoulua ja sitten Oulun suomalaista keskikoulua. Oppikouluaikanaan hän liittyi suojeluskuntaan. Rakennusmestariksi hän valmistui Oulun teknillisestä oppilaitoksesta vuonna 1938. Opiskeluaikana hän teki kartoitus- ja maanmittaustehtäviä Saimaalla ja Karjalassa. Valmistuttuaan Tönning osallistui vapaaehtoisena linnoitustöiden kartoitukseen Laatokan Karjalassa. Talvisotaan hän ei ehtinyt, vaan astui varusmiespalvelukseen vuonna 1940. Välirauhan aikana hän koulutti aliupseerina varusmiehiä. Jatkosodan sytyttyä hän palveli Kannaksella ja Sallan rintamalla. Hänet kotiutettiin kersanttina syksyllä 1944.
Sotien jälkeen Tönning työskenteli Lapin Rakennus Oy:n palveluksessa 1950-luvun loppupuolelle. Lapin sodan tuhojen korjaaminen ja jälleenrakennustyö antoivat paljon työtä. Vuonna 1957 hän perusti omalla nimellään rakennusliikkeen, joka rakensi varsinkin kouluja ympäri Pohjois-Suomea. Vuonna 1960 liike sai sairaanhoito-oppilaitoksen rakentamisurakan, joka oli aikansa suurin Oulun alueella. Rakennusliike muutettiin osakeyhtiöksi, nimeltään Tönning Oy. Oulun yliopistollinen sairaala oli 1960-luvun lopulla erittäin suuri hanke, johon Tönning Oy osallistui keskeisesti. Yhtiö harjoitti myös laajaa asuntorakentamista. Se sai rakennettavakseen myös mm. Seinäjoen keskussairaalan ja osallistui Finnbotnia Oy:n osakkaana Kostamuksen teollisuuskombinaatin rakentamiseen. Tasavallan presidentti myönsi Tönningille rakennusneuvoksen arvonimen vuonna 1976. Oulun Rakennus Oy:n osakkaat myivät yhtiönsä Rakennusliike Puolimatka Oy:lle 1979.


title: Tauno Tönning

text: Tauno Tönning perusti vaimonsa Tuovin kanssa Tauno Tönningin Säätiön vuonna 1972. Apurahojen ja palkintojen jakamisen ohella säätiö on tukenut taiteellista toimintaa ja julkaissut muutamia kirjoja, mukaan lukien Tönningin omaelämäkerrallisia muistelmateoksia ja hänen Oulujoen varrella Utajärveltä hankkimansa Pyykön tilan historian.


title: Islamin viisi peruspilaria

text: Islamin viisi peruspilaria ovat uskontunnustus, rukous, paasto, almuvero ja pyhiinvaellus. Muslimille nämä velvollisuudet korostuvat enemmän kuin uskonkappaleet. Islamin opille ei ole selvää määrittelijää ja eri oppineilla on eri kantoja, joten uskonnolla on runsaasti opillista väljyyttä. Silti perusopinkappaleisiin ei suhtauduta mitenkään väljästi tai välinpitämättömästi.


title: Islamin viisi peruspilaria

text: Uskonnolliset velvollisuudet sitovat täysi-ikäisiä ja täysivaltaisia muslimeita – niin miehiä kuin naisiakin. Alaikäisten ja holhouksenalaisten ei tarvitse noudattaa näitä velvollisuuksia. Lisäksi täysivaltaisten ei tarvitse suorittaa velvollisuutta mikäli hän on sairas tai liian köyhä suorittamaan esimerkiksi pyhiinvaellusta tai antamaan almuja..


title: Islamin viisi peruspilaria

text: Koraanissa ei varsinaisesti kerrota viidestä peruspilarista vaikkakin mainitaan kaikki velvollisuudet. Varsinaisiksi peruspilareiksi näistä velvollisuuksista rakennettiin hadith perimätietokirjoituksien pohjalta, joista merkittävämpiä kirjoittajia olivat Al-Bukhari ja Muslim.


title: Islamin viisi peruspilaria

text: Toisessa hadithissa vihjataan, että pilarit ovat väylä itse Paratiisiin. Näitä pilareita noudatetaan keinona päästä lähelle Jumalaa. Jumalan palveleminen, "ibada," ei rajoitu rituaalien ja lakien noudattamiseen. Islamin mystinen suuntaus sufilaisuus kuvailee ulkoisten rituaalien symboloivan sisäistä matkaa kohti Jumalaa, äärimmäistä ja ainoaa todellisuutta.


title: Islamin viisi peruspilaria

text: Sunnalaisuudessa auktoriteetti on periaatteessa teksteillä, kun vastaavasti šiialaisuudessa auktoriteetti on imaami. Hänellä on suora yhteys Jumalaan ja toimii Koraanin todellisen merkityksen tulkitsijana. Toisaalta tätä asiaa lievittää suurimman haaran, kaksitoistašiialaisuuden, käsitys siitä, että viimeinen imaami on kätkeytynyt.


title: Islamin viisi peruspilaria

text: Šiialaisille uskon pilareina toimii kymmenen "uskon haaraa", jotka ovat:


title: Memaliaj

text: Memaliaj on kaupunki Gjirokastërin maakunnassa Albaniassa. Se rakennettiin vuonna 1946 tukemaan alueen kaivostoimintaa. Alueen hiilentuotanto oli vuonna 1990 noin 500 000 tonnia vuodessa. Kommunismin kaatumisen jälkeen kaivostoiminta loppui ja kaupungin talous pysähtyi.


title: Punarintaluri

text: Punarintaluri ("Trichoglossus forsteni") on sateenkaarilurien sukuun kuuluva kaija. Laji luokiteltiin ennen sateenkaarilurin alalajiksi. BirdLife Suomen maailman lintujen luettelossa se on oma lajinsa.


title: Punarintaluri

text: Linnun pituus on noin 26 cm. Punarintaluri muistuttaa sateenkaariluria rakenteeltaan ja osin höyhenpuvultaan, jossa eroina ovat mustempi pää, otsan ja poskien violetinsininen ja vatsan purppuranpunainen väri. Sukupuolet ovat samanvärisiä. Nuoren linnun vatsa on tummanvihreä ja rinta vaaleamman oranssi.


title: Punarintaluri

text: Punarintaluri esiintyy Indonesiaan kuuluvilla Balilla, Lombokilla, Sumbawalla, Tanah Jampealla ja Kalaotoalla. Sen populaatio on pieni ja selvästi vähenemässä villilintujen pyydystämisen takia, ja siksi Kansainvälinen luonnonsuojeluliitto luokittelee sen vaarantuneeksi.


title: Punarintaluri

text: Laji on ilmeisesti yksiavioinen. Pesimäbiologia tunnetaan huonosti.


title: Punarintaluri

text: Punarintalurit liikkuvat yleensä parvissa ja ruokailevat kukkivien puiden latvuksissa. Ne syövät pääasiassa siitepölyä, mettä, kukkia, siemeniä ja hedelmiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja siitepölyn nuolemista varten.


title: Daron Rahlves

text: Daron Rahlves (s. 12. kesäkuuta 1973 Walnut Creek, Kalifornia) on yhdysvaltalainen uransa lopettanut alppi- ja freestylehiihtäjä.


title: Daron Rahlves

text: Alppihiihdossa Rahlvesin uran paras saavutus on supersuurpujottelun kultamitali St. Antonin maailmanmestaruuskilpailuista 2001. Bormion MM-kilpailuissa 2005 Rahlves varmisti Yhdysvalloille kaksoisvoiton sijoittumalla Bode Millerin jälkeen toiseksi syöksylaskussa. Samoissa MM-kilpailuissa Rahlves sijoittui suurpujottelussa pronssille.


title: Daron Rahlves

text: Olympialaisissa Rahlvesin parhaat sijoitukset ovat tulleet super-G:stä, jossa hän on ollut kaksi kertaa kahdeksas ja kerran yhdeksäs.


title: Daron Rahlves

text: Urallaan Rahlves pystyi 12 maailmancupin osakilpailuvoittoon, joista yhdeksän tuli syöksylaskussa ja kolme super-G:ssä. Rahlvesin uran paras sijoitus maailmancupin kokonaiskilpailussa on neljäs tila hänen uransa viimeiseltä kaudelta 2005-2006.


title: Daron Rahlves

text: Alppihiihtouransa jälkeen Rahlves ryhtyi kilpailemaan Skicrossissa. Skicrossin maailmancupissa hän kilpaili ensimmäisen kerran tammikuussa 2008 ja ensimmäisen palkintokorokepaikkansa hän saavutti tammikuussa 2010.


title: Liekki (kulttuurilehti)

text: Liekki on ruotsinsuomalaisten kirjoittajienyhdistyksen vuodesta 1976 julkaisema kulttuurilehti. Lehti ilmestyy neljästi vuodessa ja sisältää kaikenlaisia kulttuuriartikkeleita sekä kaunoproosaa.


title: Fredrik Castrén

text: Carl Fredrik Konstantin Castrén (6. marraskuuta 1928 – 9. joulukuuta 1998) oli suomalainen vuorineuvos ja liike-elämän vaikuttaja. Hän oli koulutukseltaan diplomi-insinööri.


title: Fredrik Castrén

text: Yritysjohtajan uransa Fredrik Castrén aloitti vuonna 1960 tupakkatehdas Oy Ph. U. Strengberg Ab:n varatoimitusjohtajana ja vuodesta 1963 toimitusjohtajana. Vuonna 1967 Castrén siirtyi juuri luodun suuryritys Oy Nokia Ab:n apulaisjohtajaksi vastuualueenaan liiketoiminnan kehittäminen.


title: Fredrik Castrén

text: Vuodesta 1972 alkaen hän oli suomalaisten suuryritysten toimitusjohtaja: Ensin Strömbergillä, sitten Kymi Kymmene Oy:ssä ja vuodesta 1983 yhdistyneen Kymi-Strömbergin pääjohtajana.


title: Jure Bogataj

text: Jure Bogataj (s. 26. huhtikuuta 1985 Kranj) on entinen slovenialainen mäkihyppääjä, joukkuemäen MM-mitalisti.


title: Jure Bogataj

text: Jure Bogataj oli voittamassa Slovenialle normaalimäen joukkuekilpailun MM-pronssia Oberstdorfissa 2005, jossa hänen lisäkseen kilpailivat Jernej Damjan, Primož Peterka ja Rok Benkovič. Hän sijoittui samoissa kisoissa myös suurmäen 28:nneksi ja normaalimäen 40:nneksi. Hän sijoittui myös neljänneksi samalla joukkueella suurmäen joukkuekilpailussa.


title: Jure Bogataj

text: Bogataj kilpaili ensimmäisen maailmancupin kilpailunsa Tšekin Liberecissä 10. tammikuuta 2004 sijoittuen suurmäen 33:nneksi. Hänen paras sijoitukse maailmancupissa on Sapporon suurmäen kahdestoista tila 5. helmikuuta 2005.


title: Jure Bogataj

text: Bogataj oli voittamassa myös Slovenialle normaalimäen joukkuekisan juniorien MM-hopeaa Sollefteassa 2003 sijoittuen siellä myös normaalimäen neljänneksitoista.


title: Jure Bogataj

text: Hän edusti seuratasolla SK Triglav Kranjia.


title: Catanzaro

text: Catanzaro on kaupunki Italiassa Calabrian aleella Catanzaron maakunnassa. Se on ollut muodollisesti Calabrian pääkaupunki vuodesta 1970 alkaen, mutta alueparlamentti toimii edelleen entisessä pääkaupungissa Reggio di Calabriassa. Vuonna 2015 kaupungissa oli runsaat 90 000 asukasta.


title: Catanzaro

text: Kaupunki kohoaa jyrkän rotkolaakson kahdella rinteellä, ja sen eri puolia yhdistää teräksinen silta (Viadotto Morandi). Catanzarossa on normanniajan linnoitus. Myös katedraalin perustukset laskettiin normanniajalla, mutta se on sen jälkeen rakennettu jo kaksi kertaa uudelleen.


title: Katatonia

text: Katatonia on neuropsykiatrinen oireyhtymä, jota luonnehtivat psyykkiset, motoriset ja käyttäytymisen oireet. Sitä ilmenee 18 prosentissa akuuteista sairaalaanotoista, useimmiten affektiivisten ja psykoottisten häiriötilojen yhteydessä.


title: Katatonia

text: Katatoniat ovat voimakkaita tiloja, jotka voidaan diagnosoida luotettavasti ja hoitaa tehokkaasti.


title: Katatonia

text: Katatoninen potilas voi kokea menettäneensä motoriset kykynsä. Hän saattaa jäykistyä yhteen asentoon tuntien ajaksi ja olla täysin piittaamatta ulkoisista ärsykkeistä. Katatonisessa kiihtymystilassa potilas puolestaan kärsii jatkuvasta motorisesta toiminnasta ja saattaa ilman hoitoa jäätyään kuolla uupumukseen. Hänellä saattaa myös ilmetä stereotyyppisiä, toistuvia liikekuvioita.


title: Katatonia

text: Potilas voi olla muovailtavissa: toinen ihminen voi asettaa hänet haluamaansa asentoon, ja potilas pysyy sen jälkeen asennossa liikkumattomana. Gegenhalteniksi () nimitetyssä tilassa potilas sen sijaan pysyy paikoillaan ja vastustaa häneen kohdistettuja liikutusyrityksiä niihin suhteutetulla vastavoimalla.


title: Katatonia

text: Potilas saattaa myös toistella merkityksettömiä lauseita tai puhua vain toistelemalla sitä, minkä ympäriltään kuulee.


title: Katatonia

text: DSM-IV:ssä katatoniaa ei ole erotettu itsenäiseksi häiriötilaksi, vaan se liitetään muihin psyykkisiin häiriöihin, kuten skitsofreniaan, kaksisuuntaiseen mielialahäiriöön tai traumaperäiseen stressihäiriöön ja lisäksi päihdeongelmiin. Katatoniaa ilmenee myös muiden lääketieteellisten ongelmien yhteydessä: se voi liittyä tulehduksiin (esimerkiksi enkefaliittiin), autoimmuunisairauksiin, paikallisiin neurologisiin häiriöihin (kuten aivoverenkiertohäiriöt) sekä aineenvaihdunnan häiriöihin. Katatonia voi olla jopa lääkityksestä johtuva reaktio.


title: Katatonia

text: Katatoniaa on tavattu myös dissosiaatiohäiriöiden, laaja-alaisten kehityshäiriöiden, kehitysvammaisuuden ja orgaanisten psykiatristen häiriöiden yhteydessä.


title: Katatonia

text: Vaikka psykiatria onkin luokitellut katatonian yhdeksi skitsofrenian muodoista, sitä pidetään nykyisin varsin monimuotoisena oireyhtymänä. Se ilmenee Kahlbaumin oireyhtymänä (kehitysvammaisten katatoniana), pahanlaatuisena katatoniana (pahanlaatuinen neuroleptinen oireyhtymä, serotoniinioireyhtymä) ja kiihtymystiloina (harhaluuloinen mania, katatoninen jännitys tai oneirofrenia).


title: Viherluri

text: Viherluri ("Trichoglossus weberi") on sateenkaarilurien sukuun kuuluva kaija. Se luokiteltiin ennen sateenkaarilurin alalajiksi, mutta BirdLife Suomen maailman lintujen luettelossa se on omana lajina.


title: Viherluri

text: Linnun pituus on noin 26 cm. Viherluri muistuttaa sateenkaariluria, josta se eroaa höyhenpuvun väreissä. Aikuisen linnun puku on pääosin vihreä, rinta on kellanvihreä ja otsa sinertävä. Nokka on oranssi, iiris punainen ja koivet harmaat. Sukupuolet ovat samanvärisiä.


title: Viherluri

text: Viherluri esiintyy Indonesian Pienten Sundasaarten Floresin saarella.


title: Viherluri

text: Laji on ilmeisesti yksiavioinen. Pesintä tunnetaan puutteellisesti.


title: Viherluri

text: Viherlurit liikkuvat yleensä parvissa ja ruokailevat enimmäkseen puiden latvuksissa. Ne syövät pääasiassa siitepölyä, mettä, kukkia, siemeniä ja hedelmiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja siitepölyn nuolemista varten.


title: Katatonia (täsmennyssivu)

text: Katatonia voi tarkoittaa seuraavia:


title: William Bennett (säveltäjä)

text: William Sterndale Bennett (13. huhtikuuta 1816 Sheffield Britannia – 1. helmikuuta 1875 Lontoo) oli brittiläinen säveltäjä ja pianisti.


title: William Bennett (säveltäjä)

text: Bennettin isä oli urkuri. Felix Mendelssohn kuuli Bennettiä ja kutsui hänet Leipzigiin. Robert Schumann kirjoitti hänestä innostuneena ja omisti hänelle teoksensa "Etudes Symphoniques" pianolle. Muut työt kuitenkin kuluttivat hänen voimiaan, eikä nuoruuden lupaus toteutunut.


title: William Bennett (säveltäjä)

text: Sheffield oli kansallisromanttisen tyylin alkuunpanijoita. Hän oli professori Cambridgen yliopistossa vuodesta 1856 ja Kuninkaallisen musiikkiakatemian johtaja vuodesta 1886. Hän sävelsi orkesterimusiikkia muun muassa pianokonsertot 1–4 ja lisäksi kaksi muuta pianokonserttoa, pianosonaatteja ja lauluja. Parhaimpina pidetään hänen uransa alkukauden teoksia.


title: Alena Procházková

text: Alena Procházková (s. 9. elokuuta 1984 Banská Bystrica, Tšekkoslovakia) on slovakialainen maastohiihtäjä.


title: Alena Procházková

text: Procházkován ensimmäiset arvokilpailut olivat Val di Fiemmen MM-kilpailut 2003, jossa hän sijoittui takaa-ajon 62:nneksi ja 10 kilometrin perinteisen tyylin kilpailussa 49:nneksi. Seuraavissa MM-kilpailuissa Oberstdorfissa hän sijoittui 30 kilometrin yhteislähdön 40:nneksi, sprintin seitsemänneksitoista, yhdistelmäkilpailun 44:nneksi ja 10 kilometrin perinteisen 58:nneksi. Hän oli mukana myös Torinon olympialaisissa 2006 sijoittuen sprintissä 23:nneksi, 10 kilometrin perinteisellä 28:nneksi ja takaa-ajon 46:nneksi. Sapporon MM-kilpailuissa 2007 hän oli mukana seitsemänneksi sijoittuneessa Slovakian viestijoukkueessa ja jäi sprintissä niukasti välieräpaikasta sijoittuen kolmanneksitoista. Procházkován sijoitus 10 kilometrin perinteisellä oli 34. Liberecin MM-kilpailuissa 2009 hän oli sprintissä seitsemäs, Vancouverin olympialaisissa 2010 kahdeksastoista ja Oslon MM-kilpailuissa 2011 kuudes. Hän sijoittui perinteisen hiihtotavan MM-sprintissä kahdeksanneksi sekä Val di Fiemmessä 2013 että Falunissa 2015.


title: Alena Procházková

text: Procházková hiihti ensimmäisen maailmancupin kisansa 11. joulukuuta 2004 Lago di Teserossa sijoittuen takaa-ajossa 58:nneksi. Hän ylsi yllättäen sprintin kolmanneksi Kuusamossa 1. joulukuuta 2007. Ensimmäisen voittonsa hän saavutti perinteisen hiihtotavan sprintissä Vancouverissa 16. tammikuuta 2009 ja oli samalla kaudella lisäksi toinen Trondheimin sprintissä. Kaudella 2009–2010 hän oli kolmas Kuusamon sprinttikilpailussa ja kaudella 2012–2013 Lahden sprintissä.


title: Johann Büttikofer

text: Johann Büttikofer (9. elokuuta 1850 Ranflüh – 24. kesäkuuta 1927 Bern) oli sveitsiläinen eläintieteilijä.


title: Johann Büttikofer

text: Büttikofer opiskeli biologiaa Bernissä. 1879 hän liittyi Leidenin kuninkaallisen eläinmuseon (Royal Zoological Museum) henkilökuntaan ollen kuraattori 1884–1897. Hän teki 2 tutkimusmatkaa Liberiaan, vuosina 1879–1882 ja 1886–1887. Vuosina 1893–1894 hän osallistui Anton Willem Nieuwenhuisin tutkimusretkelle Borneoon.


title: Johann Büttikofer

text: Büttikofer toimi Rotterdamin eläintieteellisen puutarhan johtajana 1897–1924. Vetäydyttyään virasta hän asettui Berniin.


title: Johann Büttikofer

text: Büttikofer kuvaili linnuista muun muassa viherlurin ("Trichoglossus weberi") 1894.


title: Halvar Moritz

text: Halvar Moritz oli ruotsalainen maastohiihtäjä, joka oli mukana voittamassa Ruotsille MM-pronssia Vysoké Tatryn maailmanmestaruuskilpailuissa 1935. Hänen lisäkseen Ruotsin joukkueessa kilpailivat Erik August Larsson, Martin Matsbo ja Nils-Joel Englund. Moritz vei viestin avausosuutta.


title: Puukiipijät

text:
Puukiipijät (Certhiidae) on pienikokoisten varpuslintujen heimo. Niitä löytyy luonnonvaraisina pääasiassa Euroopasta ja Aasiasta. Tosin amerikanpuukiipijä elää ainoastaan Pohjois-Amerikassa. Puukiipijät ovat pääasiassa paikkalintuja, eivätkä juuri liiku elinalueeltaan. Kaikki puukiipijät muistuttavat selvästi toisiaan, ja niillä on yläpuoli ruskea ja alapuoli valkea. Puukiipijöiden nokka on alaspäin kaartuva ja linnun kokoon nähden suurehko. Puukiipijät syövät hyönteisiä, ja ne osaavat liikkua puussa myös pää alaspäin.
Suomessa puukiipijöiden heimosta on tavattu yksi laji, puukiipijä.


title: Puukiipijät

text: Puukiipijöihin kuuluu ainoastaan 1 suku ja 9 lajia.


title: Kvartsikello

text: Kvartsikello on kvartsikiteen värähtelyjen avulla aikaa mittava elektroninen kello. Aiemmin kvartsikidekelloja käytettiin kalleutensa ja monimutkaisuutensa vuoksi pääasiassa laboratorioiden tarkkuuskelloina, mutta digitaalisten mikropiirien kehitys mahdollisti 1960-luvulta alkaen kvartsikiteisiin perustuvat rannekellot. Nykyään valtaosa kelloista on kvartsikidekelloja.


title: Kvartsikello

text: Yksinkertaisen kvartsikellon tärkeimmät osat ovat kvartsikiteeseen perustuva pienitaajuinen kideoskillaattori, digitaalisen taajuusjakajan sisältävä mikropiiri, näyttölaite sekä paristo.


title: Kvartsikello

text: Kideoskillaattorissa kvartsikide värähtelee sen rakenteen määräämällä vakiotaajuudella. Mikropiiri laskee värähtelyt ja päivittää kellon näyttämää aikaa kerran sekunnissa. Analogianäyttöisessä kellossa pieni askelmoottori kääntää viisarikoneistoa. Numeronäyttöisessä eli digitaalisessa kvartsikellossa ei ole lainkaan liikkuvia osia, vaan mikropiiriin on yhdistetty numeronäyttö. Tavallisimmin pieni nestekidenäyttö esittää ajan suoraan numeroina.


title: Kvartsikello

text: Kvartsikiteen toiminta perustuu kvartsin pietsosähköisyyteen eli kiteen muodonmuutokseen siihen kohdistuvan sähkökentän vaikutuksesta. Kun pientä äänirautaa hieman muistuttavaan kiteeseen kytketään sähköjännite, kide alkaa värähdellä sille ominaisella resonanssitaajuudella. Värähtelyn taajuus riippuu kiteen tarkasta koosta ja muodosta, ja on rannekelloissa tyypillisesti 2 = 32768 hertsiä.


title: Kvartsikello

text: Etenkin vanhemmissa, mutta myös joissakin uusissa kvartsikelloissa on usein selvästi näkyvillä teksti QUARTZ = kvartsi.


title: Florian Eckert

text: Florian Eckert (s. 7. helmikuuta 1979 Lörrach) on saksalainen entinen alppihiihtäjä.


title: Florian Eckert

text: Eckert saavutti pronssia syöksylaskussa St. Antonin maailmanmestaruuskilpailuissa 2001. Myöhemmin samana vuonna hän sijoittui kaksi kertaa peräkkäin toiseksi syöksylaskun maailmancupin osakilpailuissa Norjan Kvitfjellissä. Bormion MM-kilpailuissa 2005 Eckert oli Saksan joukkueen mukana voittamassa kultaa, ensimmäistä kertaa arvokilpailuissa järjestetyssä joukkuekilpailussa. Samoissa MM-kilpailuissa hän sijoittui supersuurpujottelussa 6:ksi ja oli syöksylaskussa 12:s.


title: Florian Eckert

text: Eckert saavutti menestystä myös junioreiden MM-kilpailuissa, hän sijoittui vuonna 1997 pujottelussa pronssille.


title: Florian Eckert

text: Urallaan Eckert kärsi pahasta polvivammasta, jonka takia hän joutui pitämään kaksi vuotta taukoa kilpailemisesta. Hän joutui lopettamaan uransa kyseisen vamman takia syksyllä 2005.


title: Tiina Puumalainen

text: Tiina Puumalainen (s.1966 Turku) on suomalainen ohjaaja, käsikirjoittaja ja teatterinjohtaja koulutukseltaan teatteritaiteen maisteri. Hän opiskeli Teatterikorkeakoulussa 1995–1999 ohjaajalinjalla.


title: Tiina Puumalainen

text: Hänen puolisonsa on lavastaja Teppo Järvinen.


title: Tiina Puumalainen

text: Puumalaisen ohjauksia on nähty suurimmissa teatteritaloissa, oopperassa, pienryhmissä ja ulkonäyttämöillä. Hän on työskennellyt freelancerina ja vuodesta 2008 Tampereen Työväen Teatterin vakituisena ohjaajana. Puumalainen tekee myös vierailuja eri teattereihin ja ryhmille. Tällä hetkellä työn alla on 24.1.2019 ensi-iltaan tuleva William Shakespearen Myrsky Tampereen Työväen Teatterille. Tanssin, teatterin ja musiikin parissa tehtyjen ohjausten lisäksi Puumalainen on kääntänyt, sovittanut, dramatisoinut ja käsikirjoittanut tekstejä teatterille ja kirjoittanut oopperalibreton ("Pohjanmaan kautta", säveltänyt Atso Almila) Ilmajoen Musiikkijuhlat, esitetty 2003 ja 2004.  Esimerkkejä omista kirjallisista töistä muun muassa käsikirjoitus "Isyyspakkaus" 2012. Dramatisointeja mm Orvokki Aution romaanista "Valokuvavarkaat" sekä Timo Parvelan "Ella ja kaverit" -kirjoista. Käännöksiä mm Michel Cooneyn näytelmä "Puhtaana käteen".


title: Tiina Puumalainen

text: Puumalainen on ohjannut pääasiassa draamaa ja musiikkiteatteria mutta myös yhdistänyt esityksiinsä usein tanssia ja uutta sirkusta. Myös Euroviisut 2007 semifinaalin avausnumero oli Puumalaisen ohjaama.


title: Tiina Puumalainen

text: Valmistuttuaan Puumalainen työskenteli Seinäjoen Kaupunginteatterin teatterinjohtajana ja pääohjaajana 1999–2001. Puumalainen on toiminut myös helsinkiläisen Aleksanterin teatterin taiteellisena johtajana.


title: Tiina Puumalainen

text: Puumalaiselle myönnettiin vuonna 2009 Suomen Leijonan I luokan ritarimerkki.


title: Arnold Bennett

text: Enoch Arnold Bennett (27. toukokuuta 1867 Hanley, Staffordshire, Britannia – 27. maaliskuuta 1931) oli brittiläinen kirjailija.


title: Arnold Bennett

text: Bennettin teoksista suomennetut kirjat ilmestyivät aikansa halvoissa suosikkisarjoissa, kuten Otavan Tähtisarjassa. Viihderomaanien ohella Bennett kuitenkin julkaisi merkittäviä realistisia elämänkuvauksia, kuten "The Old Wives' Tale" (1908) ja niin sanotun "Clayhangerin trilogian" (1910–1916). Hän hyödynsi kotiseutuaan kirjojensa materiaalina.


title: Vesinokkaeläimet

text: Vesinokkaeläimet ("Ornithorhynchidae") on toinen nokkaeläinten kahdesta jäljellä olevasta heimosta. Sen ainoa jäljellä oleva laji on vesinokkaeläin ("Ornithorhynchus anatinus").


title: James Gordon Bennett

text: James Gordon Bennett tarkoittaa kahta yhdysvaltalaista toimittajaa:


title: Camilla Collett

text: Jacobine Camilla Collett (o.s. Wergeland,23. tammikuuta 1813 Kristiansand, Norja - 6. maaliskuuta 1895 Kristiania, Norja) oli norjalainen kaunokirjailija, esseisti ja naisasianainen. Häntä on kuvattu maansa ensimmäiseksi naispuoliseksi vapaaksi ja matkustelevaksi intellektuelliksi ja myös maansa "ensimmäiseksi feministiksi".


title: Camilla Collett

text: Camilla Wergeland syntyi Kristiansandissa opettaja ja rovasti Nicolai Wergelandin (1780–1848) ja kulttuuripersoona Alette Dorothea (aik. Thaulow) Wergelandin viisilapsisen perheen kolmantena lapsena. Nicolai oli köyhän lukkariperheen poika Bergenistä, josta tuli sittemmin eräs Eidsvollin itsenäisyysjulistuksen allekirjoittajia. Isä-Nicolailla oli myös merkittävä rooli maan ensimmäisen yliopiston perustamisessa, hän oli eräs maan perustuslain laatijoista, ja hän myös ehdotti Norjan parlamentille sen nykyistä nimeä "Storting". Suvun nimi tulee Verklandin maatilasta Sognissa. Alette oli virkamies () Henrik Arnold Thaulowin tytär ja aktiivinen kulttuuripersoona.


title: Camilla Collett

text: Wergelandin perheestä tuli muutenkin Norjan näkyvimpiä kulttuuriperheitä. Hänen isoveljensä oli runoilija Henrik Wergeland (1808–1845), ja nuorin veli oli kenraali Oscar Wergeland (1815–1895). Kodissa käytiin paljon keskusteluja kulttuurista, Ranskan vallankumouksesta, Rousseaun lastenkasvatusfilosofiasta ja yleensä modernistisista aiheista.


title: Camilla Collett

text: Perheen muutettua Eidsvolliin 1817 Camilla kasvoi Eidsvoldin pappilassa ja vietti teini-ikänsä herrnhutilaisessa sisäoppilaitoksessa. Hän oli innokas lukija sekä kirjeiden ja päiväkirjojen kirjoittaja. Ikävystyttäväksi sanottu arkipäivä Eidsvoldin pappilassa kouli hänestä kirjoittajan, joka pystyi kirjoittamaan "ilman erityistä aihettakaan". Collett rakastui onnettomasti runoilija Johan Sebastian Welhaveniin. Suhde oli tuomittu epäonnistumaan, koska Welhaven oli muun muassa hänen veljensä Henrik Wergelandin kiihkeimpiä kritisoijia ja siksi perheen epäsuosiossa. Vuonna 1834 Collettin isä kustansi Camillan oleskelun Pariisissa, taustalla toive saada suhde loppumaan. Kolme vuotta myöhemmin suhde olikin ohitse.


title: Camilla Collett

text: Camillan kirjailijanura alkoi hänen avioiduttuaan 1841 juristin ja kirjallisuuskriitikon Peter Jonas Collettin kanssa. Hän alkoi kirjoittaa novelleja ja esseitä. Peter oli hänen "sparraajansa" ja suuri henkinen kannustaja. He kirjoittivat myös artikkeleita yhdessä. Avioliitto kesti vain kymmenen vuotta Peterin äkilliseen kuolemaan saakka (1851), ja Collett jäi yksin pariskunnan neljän pikkupojan kanssa. Talousvaikeuksien vuoksi hän joutui myymään talonsa ja kolme vanhinta poikaa kasvoivat sukulaisten luona. Nuorin poika muutti äitinsä mukana aina uuteen asuinpaikkaan.


title: Camilla Collett

text: Collettin suuri esikoisromaani "Amtmandens Døtre" julkaistiin vasta hänen leskeksi jäätyään (1854–1855). Se oli ensimmäinen yhteiskuntakriittinen romaani Norjassa ja samalla ensimmäinen naisasiaromaani, jossa käsiteltiin naisten elinoloja ja puutteellisia oikeuksia päättää omasta elämästään. Läpi kirjallisen uransa Collett nosti esiin naisasiaa, ja häntä pidetäänkin kotimaassaan feminismin pioneerina, jopa "ensimmäisenä feministinä". Kirjallinen tuotanto oli myös tärkeä tulonlähde pienellä eläkkeellä elävälle naiselle ja eräs harvoista yksineläville naisille mahdollisista tulonlähteistä aikanaan. Hän kuoli Kristianiassa (nyk. Oslo) 82-vuotiaana 1895.


title: Camilla Collett

text: Collettin muistoksi on julkaistu postimerkkisarja 1963, ja hänen kuvansa on Norjan sadan kruunun setelissä, joka oli käytössä 1979–1997.


title: Camilla Collett

text: Norwegian Air Shuttle on maalauttanut Collettin kuvan yhden Boeing 737-800 -koneensa pyrstöön. Aiemmin Collettin kuva oli myös toisen, sittemmin käytöstä poistuneen 737-800:n pyrstössä.


title: San Cristóbal

text: San Cristóbal voi tarkoittaa seuraavia:


title: Aleksandr Legkov

text: Aleksandr Gennadjevitš Legkov (, virallisissa yhteyksissä Алекса́ндр Генна́дьевич Легко́в , s. 5. kesäkuuta 1983) on venäläinen uransa lopettanut maastohiihtäjä. Hän on Tour de Skin ja normaalimatkojen maailmancupin voittaja ja MM-mitalisti.


title: Aleksandr Legkov

text: Legkov teki läpimurtonsa maailman huipulle kaudella 2006–2007. Hän sijoittui Tour de Skillä toiseksi Saksan Tobias Angererin jälkeen. Hän sijoittui myös kokonaiscupissa toiseksi 551 pistettä Angererista jääneenä. Hän oli mukana voittamassa Venäjälle viestin MM-hopeaa Sapporosta, jossa sijoittui lisäksi 15 kilometrillä viidenneksi ja yhdistelmäkilpailussa kuudenneksi. Liberecin MM-kilpailuissa 2009 ja Vancouverin olympialaisissa 2010 hän oli yhdistelmäkilpailussa neljäs. Val di Fiemmen MM-kilpailuissa 2013 hän sijoittui 50 kilometrillä neljänneksi ja yhdistelmäkilpailussa kuudenneksi. Viestistä hän voitti pronssia Venäjän joukkueen kanssa.


title: Aleksandr Legkov

text: Sotšin olympialaisissa 2014 Legkov hiihti kolmannen osuuden Venäjän toiseksi sijoittuneessa joukkueessa ja johdatti venäläiset kolmoisvoittoon 50 kilometrillä, mutta hänen tuloksensa mitätöitiin vuonna 2017 dopingrikkomusten takia. Marraskuussa 2017 uutisoitiin Legkovin Sotshin olympiakisojen tulosten mitätöinnistä ja hänen asettamisestaan elinikäiseen kilpailukieltoon olympialaisissa.. Venäjän hiihtoliitto ilmoitti kuitenkin välittömästi puheenjohtajansa Jelena Välben toimesta että Venäjä ei hyväksy KOK:n päätöstä ja valittaa siitä vetoomustuomioistuin CAS:iin, joka sitten päättikin vuoden 2018 helmikuussa palauttaa hylätyt mitalit Legkoville.


title: Aleksandr Legkov

text: Legkov on sijoittunut maailmancupin kokonaiskilpailussa toiseksi kausilla 2006–2007, 2012–2013 ja 2013–2014 sekä viidenneksi kausilla 2010–2011 ja 2011–2012. Normaalimatkojen cupin hän voitti kaudella 2012–2013. Hän on voittanut kuusi maailmancupin osakilpailua: 30 kilometrin yhteislähdön 20. tammikuuta 2007 Rybinskissä, 15 kilometrin väliaikalähdön 8. maaliskuuta 2009 Lahdessa, maailmancupin avaustapahtuman marraskuussa 2010 Kuusamossa, Tour de Skin kokonaiskilpailun 2012–2013, Oslon 50 kilometrin vapaan hiihtotavan yhteislähtökilpailun 16. maaliskuuta 2013 ja Toblachin 15 kilometrin perinteisen hiihtotavan kilpailun 1. helmikuuta 2014. Yhteensä hän on ollut maailmancupissa 21 kertaa palkintokorokkeella. Lisäksi hän on kuulunut maailmancup-viestin voittaneeseen Venäjän joukkueeseen 17. joulukuuta 2006 La Clusazissa, 6. helmikuuta 2011 Rybinskissä ja 8. joulukuuta 2013 Lillehammerissa sekä sijoittunut viestijoukkueen mukana maailmancupissa kaikkiaan yksitoista kertaa kolmen parhaan joukkoon. Tour de Skillä 2011–2012 hän voitti 5 kilometrin kilpailun Toblachissa ja oli lisäksi nopein viimeisellä etapilla Val di Fiemmessä. Kaudella 2012–2013 hän voitti Ruka triplaan kuuluneen 10 kilometrin vapaan hiihtotavan kilpailun.


title: Aleksandr Legkov

text: Legkov lopetti uransa maastohiihtäjänä keväällä 2018.


title: Horgh

text: Horgh (oik. Reidar Horghagen, s. 7. toukokuuta 1971, Bergen, Norja) on norjalainen rumpali, joka soittaa tällä hetkellä death metal -yhtyeessä Hypocrisy ja black metal -yhtyeessä Immortal. Hänet tunnetaan yhtenä black metal-skenen parhaista rumpaleista Jan Blombergin (taiteilijanimeltään Hellhammer) ohella.


title: Horgh

text:
Horgh liittyi Immortaliin vuonna 1996, ottaen Abbathin paikan rumpalina, joka oli aiemmin soittanut lähes kaikkia instrumentteja yhtyeessä.
Horgh on ollut yhtyeessä Blizzard Beasts -albumista lähtien, ja on ollut ainoa ydinjäsen Abbathin ohella.


title: Horgh

text: Yhtye lopetti toimintansa vuonna 2003, mutta Horgh ja Abbath herättivät yhtyeen henkiin kolme vuotta myöhemmin. Yhtyeen uusin julkaisu on All Shall Fall, joka on julkaistu vuonna 2009.


title: Horgh

text: Immortal


title: Horgh

text: Grimfist


title: Horgh

text: Hypocrisy


title: Régine Cavagnoud

text: Régine Cavagnoud (27. heinäkuuta 1970 Thônes, Ranska - 31. lokakuuta 2001 Innsbruck, Itävalta) oli ranskalainen alppihiihtäjä.


title: Régine Cavagnoud

text: Cavagnoud voitti supersuurpujottelun maailmanmestaruuden St. Antonissa 2001. Olympialaisissa hänen paras sijoituksensa oli syöksylaskun 7:s sija Naganon kisoissa 1998.


title: Régine Cavagnoud

text: Maailmancupissa Cavagnoud pystyi kahdeksaan osakilpailuvoittoon, joista neljä tuli super-G:stä, kolme syöksylaskusta ja kaksi suurpujottelusta. Hän voitti lisäksi super-G:n maailmancupin kaudella 2000-2001.


title: Régine Cavagnoud

text: 29. lokakuuta 2001 Itävallan Pitztalissa lasketussa harjoituslaskussa, Régine Cavagnoud törmäsi saksalaiseen valmentajaan Markus Anwanderiin. Cavagnoud sai törmäyksessä lukuisia aivovammoja, päähän ja kasvoihin kohdistuneita vammoja sekä häneltä murtui kylkiluita, jotka aiheuttivat vammoja maksaan ja keuhkoihin. Cavagnoud kuoli kaksi päivää myöhemmin Innsbruckin yliopistollisessa sairaalassa.


title: Régine Cavagnoud

text: Cavagnoud on haudattu kotikaupunkinsa La Clusazin hautausmaalle.


title: James Gordon Bennett vanhempi

text: James Gordon Bennett (1. syyskuuta 1795 Skotlanti – 1. kesäkuuta 1872) oli sanomalehtikustantaja, joka perusti The New York Heraldin ja toimi sen päätoimittajana. Hän oli merkittävä hahmo Yhdysvaltojen sanomalehtihistoriassa, sillä hän vaikutti sanomalehdistön kehittymiseen nykyaikaiseksi.


title: James Gordon Bennett vanhempi

text: Bennett syntyi Skotlannissa köyhään maanviljelijäperheeseen. Hän siirtyi Yhdysvaltoihin 1819. Hän työskenteli monissa lehtiyhtiöissä ja perusti useita lehtiä ennen kuin Herald vihdoin 1835 sai alkunsa. Huhtikuussa 1836 hän järkytti lukijoita julkaisemalla etusivun jutun prostituoidun murhasta, ja jutun yhteydessä oli sanomalehtihistorian ensimmäinen haastattelu. Hän hyödynsi lehden teossa monipuolisesti aikansa tekniikkaa esimerkiksi lisäämällä kuvia puupiirrostekniikan avulla. Hän pyrki tuottamaan lehden edullisesti, jotta se pystyttiin myymään katukaupassa halvalla. Näin syntyi nimitys "pennyn lehdet".


title: James Gordon Bennett vanhempi

text: Vuonna 1866 hän siirsi vastuun lehdestä pojalleen James Gordon Bennett nuoremmalle. Tällöinn lehti oli levikiltään Yhdysvaltojen suurin. Nuoremman Bennettin aikana lehti alkoi hiipua, ja hänen kuolemansa jälkeen se yhdistettiin arkkiviholliseensa New York Tribuneen.


title: Teatterituotantoyhtiö Oiva

text: Oiva eli Teatterituotantoyhtiö Oiva Oy on independent-tuotantoja tekevä teatteriryhmä. Oivan vastaavat tuottajat ovat Simo Jokinen ja Markko Heinonen, joiden ideoiden perusteella organisaatio toimii. Oiva tuottaa ja toteuttaa teatteri-, tanssi- ja musiikkiesityksiä freelancereista produktiokohtaisesti koottujen työryhmien kanssa eri tiloihin. Monet esityksistä ovat kiertäviä.


title: Ramirent

text: Ramirent Oyj on suomalainen rakennusalan pörssiyhtiö, joka vuokraa rakentajille ja teollisuuteen erilaisia koneita ja laitteita. Sen valikoimiin kuuluvat esimerkiksi työmaatilat, nosturit ja telineet. Ramirent on usein mukana jo työmaan suunnitteluvaiheessa, kun pohditaan työvaiheiden järjestämistä mahdollisimman turvallisiksi ja tehokkaiksi. Vuonna 2017 yritys oli Suomen markkinajohtaja konevuokrauksessa noin 30 prosentin osuudellaan , Ruotsissa se on markkinakakkonen Cramon jälkeen 15 prosentin osuudellaan, mutta se toimii myös Norjassa, Tanskassa, Virossa, Latviassa, Liettuassa, Tšekin tasavallassa, Slovakiassa ja Puolassa. Venäjällä ja Ukrainassa Ramirent toimii yhteisyritys Fortrentin kautta, josta Ramirent omistaa 50 % ja Cramo 50%.


title: Ramirent

text: Ramirentilla on kuusi maantieteellistä segmenttiä; Suomi, Ruotsi, Norja, Tanska, Europe East ja Europe Central, joissa toiminta on organisoitu kolmeen liiketoiminta- alueeseen: Konevuokraus, Ratkaisuliiketoiminta ja Siirtokelpoiset tilaratkaisut.


title: Ramirent

text: Toiminta-alueellaan Ramirent on suurin rakennuskonevuokraamo, koko Euroopassa toiseksi suurin.. Työntekijöitä on noin 2 700 (2016).


title: Ramirent

text: Ramirentin toimitusjohtajana on toiminut elokuusta 2016 alkaen Tapio Kolunsara.


title: Ramirent

text: Ramirentin hallitukseen kuuluvat puheenjohtaja Ulf Lundahl, varapuheenjohtaja Susanna Renlund, Kevin Appleton, Kaj-Gustaf Bergh, Erik Bengtsson, Ann Carlsson ja Tobias Lönnevall.


title: Ramirent

text: Ramirentin 10 suurinta omistajaa omistavat yrityksen osakekannasta 46,6 prosenttia. Yhtiön suurin osakkeenomistaja on ruotsalainen sijoitusyhtiö Nordstjernan AB.Suurimmat omistajat:


title: Ramirent

text: Ramirentin historia alkaa vuodesta 1955, jolloin Lauri Jämsä, Kauko Rastas ja Reijo Lepäsmaa, kaikki diplomi-insinöörejä, perustivat yhtiön nimeltä Rakennusmies. Aluksi yritys markkinoi teräsnauloja, öljylämmittimiä ja muottilukkoja, mutta alkoi sitten maahantuoda ranskalaisia Potain-torninostureita.


title: Ramirent

text: Muutama vuosi myöhemmin yhtiölle perustettiin sisaryhtiö "A-Elementti Oy". Se kehitti ja valmisti rakennuselementtejä. A-kirjain valittiin, että päästäisiin puhelinluetteloissa ym. hakemistoissa alkuun.


title: Ramirent

text: 1960-luvulla A-Elementti ja Rakennusmies yhdistettiin. Uuden yhtiön nimeksi tuli "A-Elementti Oy Rakennusmies". Viestinnässä alettiin käyttää Rami-hahmoa ja Rami-tunnusta. Rami on lyhennetty Rakennusmiehestä.


title: Ramirent

text: 1960-luvulla Rakennusmiehen valikoimiin tulivat nosturit, nosturisiirtokalustot ja tilaelementit. Yritys kasvoi ja sen toimintaan kuului niin maahantuontia, valmistusta, koneiden ja laitteiden myyntiä ja vuokrausta kuin asennus- ja huoltopalveluja. Yhtiön tuotantolaitoksissa tehtiin muun muassa betonielementtejä, porrasjärjestelmiä ja terästilaelementtejä.


title: Ramirent

text: 1980-luvulla yhtiö kasvoi muun muassa ostamalla Rakennuslaite Oy:n, mikä vahvisti sen asemaa erityisesti pääkaupunkiseudun ulkopuolella. Yhtiön tuotevalikoima oli entistä kattavampi ja sillä oli valtakunnallinen vuokrausverkosto. Vuonna 1983 Partek osti yrityksen osakekannan. Yhtiön nimi lyhennettiin "A-Rakennusmieheksi".


title: Ramirent

text: 1990-luvun lama koetteli Suomessa erityisesti rakennusalaa. Toimitusjohtaja Erkki Norvion johdolla A-Rakennusmies alkoi rohkeasti ostaa vaikeuksissa olevia kilpailijoitaan. Yritysostoihin kuuluivat Hytec Oy, Monivuokraus Ky, Starckjohann-Telko, Tallberg Rakennustekniikka Oy ja Betox Oy.


title: Ramirent

text: Yritys halusi kansainvälistyä, sillä riippuvuus vain yhden maan rakennusmarkkinoista oli iso riski. Jo 1988 Moskovaan oli perustettu yhteisyritys. 1990-luvun puolivälissä liiketoimintaa laajennetiin Venäjällä ja Baltian maissa: Moskovaan, Pietariin ja Tallinnaan perustettiin vuokraamot. Samoihin aikoihin Partek päätti irrottautua rakennustuoteteollisuudesta ja siksi se myi A-Rakennusmiehen yrityksen toimivalle johdolle. Vuonna 1998 A-Rakennusmies listautui pörssiin.


title: Ramirent

text: 2000-luvun alussa A-Rakennusmies oli alan suurin toimija Suomessa. Vuonna 2001 yrityksen uudeksi nimeksi tuli Ramirent Oyj, mikä sopi paremmin kansainvälisille markkinoille. Ramirent osti Telineykköset Oy:n ja Uudenmaan Telinepiste Oy:n, joista syntyivät telineisiin erikoistut Teline-Rami Oy ja Rami-Cranes Oy, jonka painopiste on torninostureissa ja hisseissä. Sittemmin Ramirentistä erotettiin Ramirent Finland Oy. Ulkomailla Ramirent toimi muua muassa Baltiassa, Puolassa, Unkarissa ja Ukrainassa. Norjasta ostettiin Bautas AS ja Ruotsista Stavdal i Sverige Ab, ja Ramirent yhdistyi ruotsalaisen Altima AB:n kanssa. Vuonna 2008 Ramirent osti enemmistöosuuden OTS Bratislava -yhtiöstä. Se on Slovakian johtava konevuokrauspalveluja rakennusyhtiöille tarjoava yritys, jolla on koko maan kattava toimipisteverkosto ja 135 työntekijää.


title: Ramirent

text: Laajennusten myötä Ramirentistä tuli Euroopan toiseksi suurin rakennuskoneiden vuokrausta harjoittava yhtiö. Markkinajohtaja se oli Pohjoismaissa ja Itä-Euroopan markkinoilla. Vuonna 2009 Ramirent sai toimitusjohtajakseen ruotsalaisen kauppatieteiden maisterin Magnus Rosénin, joka toimi aiemmin muun muassa Cramon varatoimitusjohtajana. Rosénin työ alkoi saneerauksilla.


title: Ramirent

text: Yhtiöllä oli 2010-luvun alussa 360 toimipistettä kolmessatoista maassa Euroopassa, 3 900 työntekijää ja 700 miljoonan euron liikevaihto. Vuonna 2010 Ramirent osti Havatorin henkilönostimiin liittyvän liiketoiminnan. Yhtiöt tekivät myös viiden vuoden vuokraussopimuksen. Yhteistyötä ne tekevät Suomessa, Ruotsissa ja Norjassa. Vuonna 2010 Ramirent Finlandin liikevaihto oli 137 miljoonaa euroa ja yhtiö työllisti noin 600 henkilöä ja se toimi 84 toimipisteessä. Koko Ramirent-konsernin liikevaihto oli 531 miljoonaa euroa ja sillä oli 3 000 työntekijää 13 maassa (Pohjoismaissa ja Keski- ja Itä-Euroopassa).


title: Ramirent

text:
Vuonna 2011 Ramirent osti Suomen Sääsuojan koko osakekannan. Vuonna 2005 perustettu yritys tarjosi rakennustelineiden ja sääsuojien vuokrauspalveluita ja sillä oli pääkonttori Tuusulassa ja toimipiste Porissa. Yhtiön liikevaihto vuonna 2010 oli lähes 6 miljoonaa euroa.
Vuonna 2014 Ramirent osti yleiskonevuokrausliiketoiminnan Savonlinnan Rakennuskonevuokraamo Oy:ltä, joka oli konevuokrausalalla markkinajohtaja Savonlinnassa ja Joensuussa.


title: Ramirent

text: Vuonna 2015 konsernin liikevaihto oli 636 miljoonaa euroa ja 80 prosenttia sen liikevoitosta syntyi Suomessa ja Ruotsissa. Työntekijöitä sillä oli kymmenessä maassa 2 654.


title: Ramirent

text: Vuonna 2016 toimitusjohtaja Magnus Rosénin seuraajaksi nimitettiin Tapio Kolunsarka, joka toimi silloin metsäkonserni UPM:n Raflatac-liiketoiminta-alueen johtajana. Hallituksen puheenjohtaja Ulf Lundahlin mukaan nimitykseen vaikuttivat Kolunsaran strateginen kyky ja näytöt johtamisesta suuressa organisaatiossa.


title: Ramirent

text: Vuonna 2017 Ramirent myi Norjan Enebakkissa sijainneen teollisuuskiinteistön, jonka se oli ostanut edellisenä vuonna. Samalla se teki sopimuksen kiinteistön takaisin vuokraamisesta. Kaupan taustalla on Ramirentin periaate vuokrata yhtiön käyttämät operatiiviset tilat. Kiinteistöön haluttiin rakentaa moderni toimipiste, joka yhdistää Oslon alueen neljä kalustokeskusta ja parantaa toimitusketjun tehokkuutta ja asiakaspalvelun laatua.


title: Ramirent

text: Yksityisten kotitalouksien lisäksi Ramirentin asiakkaat toimivat muun muassa julkisella sektorilla, rakennusteollisuudessa, energiasektorilla, ilmailussa, öljy- ja kaasusektorilla ja laivanrakennuksessa. Toukokuussa 2017 toimitusjohtaja Kolunsarka arvioi, että runsaat puolet Ramirentin liikevaihdosta kertyy rakentamisesta, minkä lisäksi myös teollisuus ja palvelusektori ovat isoja vuokralaitteiden ja -palvelujen käyttäjiä.


title: Ramirent

text: Tyypillinen teollisuusasiakas on yritys, joka tarvitsee väliaikaisesti kunnossapito- tai laajennustöitä varten esimerkiksi nostimia, turvallisuuslaitteita ja valaistusta.


title: Ramirent

text: Ramirentin pitkäaikaisiin asiakkaisiin kuuluu muun muassa Meyer Turku, jolle Ramirent on tarjonnut telakan alueen teline- ja sääsuojatöitä, huoltosähkötoimintoja ja nostinvuokrausta.


title: Ramirent

text: Vuonna 2017 Ramirent oli rakentamassa Hiihdon MM-kisoja Lahdessa, jonne se toimitti muun muassa aitoja, sähköjä, valaistusta sekä saniteetti- ja pukeutumistiloja.


title: Ramirent

text:
Ramirentilla ja Cramolla on Venäjällä ja Ukrainassa toimiva yhteisyritys Fortrent, jonka omistus on jaettu tasan.
Yhteisyrityksen liikevaihto vuonna 2012 oli noin 52 miljoonaa euroa, ja sillä oli 400 työntekijää 22 toimipisteessä.


title: Ramirent

text: Yhteisyrityksen liiketoiminta muodostui Ramirentin toiminnoista Venäjällä ja Ukrainassa ja Cramon Venäjän-toiminnoista, pois lukien Kaliningradin alue, joka kuuluu Cramon Liettuan liiketoiminnan alaisuuteen. Koska Cramon toiminta alueilla oli pienempää (9 toimipistettä, joiden liikevaihdon arvioitiin vuonna 2012 olevan noin 19 miljoonaa euroa), se maksoi noin 9,2 miljoonaa euroa Ramirentille, jolla oli 13 toimipistettä ja 6 kumppaneiden kanssa operoitavaa toimipistettä. Yritys on johtava konevuokrauspalveluiden tuottaja Venäjällä ja Ukrainassa.


title: Ramirent

text: Vuonna 2014 Ramirent sai ”Vuoden turvallisuuskampanja” – palkinnon vuotuisessa Euroopan kone- ja laitevuokrausjärjestön (ERA) tapahtumassa Amsterdamissa. ”The European Rental Awards” -kilpailu järjestettiin yhteistyössä International Rental News Magazine – lehden kanssa.


title: Ramirent

text: Vuonna 2016 Ramirent voitti rakennuskonserni Skanskan järjestämän ideakilpailun työturvallisuuden parantamisesta. Ramirentin idea oli nostimien koneohjaus, jonka avulla vain pätevät henkilöt saavat kortin avulla käynnistettyä nostimen.


title: Ramirent

text: Ramirent on tehnyt yhteyistyötä urheilujärjestö Valon ja sittemmin myös Suomen Olympiakomitean kanssa, johon Valo yhdistyi tammikuussa 2017. Esimerkiksi Uimaliiton ja Suomen Jousuampujain liiton jäsenseurat voivat vuokrata Ramirentin tapahtumarakentamisen kalustoa ja välineitä 65 prosentin alennuksella. Yhteistyöllä halutaan edistää suomalaisten urheilutapahtumien laatua a ekologisuutta.


title: Joni Haverinen

text: Joni Henri Haverinen (17. toukokuuta 1987 Uusikaupunki) on suomalainen jääkiekkopuolustaja, joka pelaa Puolan Polska Hokej Ligan Podhale Nowy Targissa.


title: Joni Haverinen

text: Haverinen on Helsingin IFK:n kasvatti. Hän voitti joukkuessa C-nuorten Suomenmestaruuden vuonna 2003, B-nuorten Suomenmestaruuden vuonna 2005 ja SM-hopeaa vuonna 2004 sekä A-nuorten SM-pronssia vuosina 2004 ja 2007. Haverinen pelasi ensimmäiset miesten pelinsä kaudella 2005–2006, jolloin hän pelasi kaksi Mestis-ottelua alle 20-vuotiaiden maajoukkueessa. Ensimmäiset SM-liigaottelunsa Haverinen pelasi HIFK:ssa seuraavalla kaudella 2006–2007. Hän nousi joukkueeseen kevätkaudella ja teki yhdeksässä runkosarjaottelussa tehot 1+1=2, jotka syntyivät runkosarjan viimeisellä kierroksella 6. maaliskuuta 2007 vieraissa Tampereen Ilvestä vastaan.


title: Joni Haverinen

text: Kausi 2007–2008 oli Haveriselle varsinainen tulokaskausi SM-liigassa. Hän pelasi suurimman osan kaudestaan kuitenkin lähinnä hajavaihtoja ja teki 32 runkosarja- ja seitsemässä playoff-ottelussa kaksi syöttöpistettä. Kaudella 2008–2009 Haverisen rooli kasvoi ja hän pelasi suurimman osan kaudestaan Ilkka Heikkisen puolustajaparina. Haverinen sai peliaikaa myös erikoistilanteissa ja hän teki myös SM-liigan yhden kauden piste-ennätyksensä tehoilla 2+9=11. Haverinen ei lopulta onnistunut kovin hyvin odotettua suuremmassa roolissaan varsinkaan kevätkaudella. Tammikuussa 2009 hän teki vuoden mittaisen jatkosopimuksen HIFK:n kanssa.


title: Joni Haverinen

text: Kaudeksi 2010–2011 Haverinen siirtyi vuoden mittaisella sopimuksella Hämeenlinnan Pallokerhon riveihin. Selkävaivat pilasivat hänen alkukautensa, jonka takia Haverinen pelasi vain 35 runkosarjaottelua. Hän kuitenkin onnistui roolissaan. Elokuussa 2011 Haverinen teki vuoden mittaisen sopimuksen Mestis-joukkue Kiekko-Vantaan kanssa. Hänen sopimuksessaan oli ns. "liigapykälä", joka koski myös ulkomaille siirtymistä. Haverinen käytti sen jo alle viikko sopimuksensa allekirjoittamisen jälkeen siirryttyään Slovakian Extraligan HC Banská Bystricaan. Joulukuussa 2011 hän purki kuitenkin omasta aloitteestaan sopimuksen joukkueen kanssa ja palasi Suomeen. Haverinen palasi noin viikko tämän jälkeen kahden viikon mittaiselle try-outille Kiekko-Vantaan joukkueeseen. Hän ehti pelata siellä vain neljä ottelua, kunnes Haverinen siirtyi vuodenvaihteessa loppukaudeksi Italian Serie A:ssa pelaavan Alleghe Hockeyn riveihin paikkaamaan loukkaantuneen Michael Schutten jättämää aukkoa.


title: Joni Haverinen

text: Haverinen jatkoi kaudella 2012–2013 pelejään Valko-Venäjän Ekstraligan H’K Njoman Hrodnassa. Marraskuussa 2012 hän palasi sieltä loppukauden kattavalla sopimuksella Kiekko-Vantaan riveihin. Siirtotakajalla, tammikuun 2013 lopulla Haverinen siirtyi loppukaudeksi SM-liigaan ja Kalevan Pallon joukkueeseen.


title: Joni Haverinen

text: Kaudeksi 2013–2014 Haverinen siirtyi vuoden mittaisella sopimuksella Vaasan Sportiin. Helmikuussa 2014 hän palasi loppukaudeksi Kiekko-Vantaan riveihin, josta Sportiin puolestaan siirtyi Oskari Manninen. Kaudeksi 2014–2015 Haverinen siirtyi Kazakstanin mestaruussarjassa pelaavan Aristan Temirtaun riveihin. Hän kuitenkin joutui jättämään joukkueen taloudellisista syistä marraskuussa 2014 ja samassa kuussa Haverinen siirtyi Puolaan Polska Hokej Ligan Podhale Nowy Targiin. Hän voitti kauden päätteeksi pronssia ja teki huhtikuussa 2015 vuoden mittaisen jatkosopimuksen joukkueen kanssa.


title: Joni Haverinen

text: Kaudella 2015–2016 Haverinen sijoittui tehoilla 11+21=32 PHL:n puolustajien pistepörssissä toiseksi edellään vain KS Torunin Jevgeni Žylinskiyn jälkeen. Hän voitti kauden päätteeksi pronssia. Toukokuussa 2016 Haverinen teki taas vuoden mittaisen jatkosopimuksen Podhale Nowy Targin kanssa.


title: Joni Haverinen

text: Haverinen pelasi alle 20-vuotiaiden MM-kilpailuissa vuonna 2007 ja alle 18-vuotiaiden MM-kilpailuissa vuonna 2005.


title: Blizzard Beasts

text: Blizzard Beasts on Immortalin neljäs studioalbumi. Se on viimeinen albumi jolla Demonaz soittaa kitaraa ennen paluutaan vuonna 2015 ja ensimmäinen jossa on Horgh rummuissa.


title: Blizzard Beasts

text: Tyyliltään albumi on death metal -vaikutteisempi kuin aiemmat levyt. Vain kaksi kappaletta ovat yli 3-minuuttisia ja yksi yli 6-minuuttinen, vaikka Immortal on tunnettu pidemmistä kappaleistaan.


title: Staryi Oskol

text: Staryi Oskol () on kaupunki ja kaupunkipiiri Belgorodin alueella Venäjällä. Kaupunki sijaitsee Oskol-joen varrella, ja sen asukasluku on 221 163 (2010).


title: Staryi Oskol

text: Staryi Oskol perustettiin vuonna 1593 alun perin linnoitteeksi osana Moskovaa suojannutta linnoitusketjua. 1600-luvulla Krimin tataarit ja ukrainalaiset kasakat ryöstivät sen. Staryi Oskolissa taisteltiin Venäjän sisällissodassa ja toisessa maailmansodassa. Toisen maailmansodan jälkeen kaupunki teollistui, ja väkiluku alkoi kasvaa.


title: Staryi Oskol

text: Staryi Oskol on tärkeä rautamalmin kaivoskaupunki, jonka rautamalmivarannot ovat yhdet maailman suurimmista. Kaupungissa kaivetaan yli kahdeksan miljoonaa tonnia rautamalmia vuodessa.


title: Staryi Oskol

text: Staryi Oskolin ystävyyskaupunki on ollut vuodesta 1987 lähtien Salzgitter sekä vuodesta 1989 alkaen Mänttä (nykyään Mänttä-Vilppulan kaupunki).


title: Selina Heregger

text: Selina Heregger (s. 29. huhtikuuta 1977) on itävaltalainen entinen alppihiihtäjä.


title: Selina Heregger

text: Hereggerin uran paras saavutus on syöksylaskun pronssimitali vuoden 2001 maailmanmestaruuskilpailuista, jossa Itävalta otti kolmoisvoiton Renate Götschlin ja Michaela Dorfmeisterin johdolla. Salt Lake Cityn olympialaisissa hän sijoittui syöksylaskussa kuudenneksi ja oli alppiyhdistetyn 12:s.


title: Selina Heregger

text: Heregger voitti lisäksi kultaa syöksylaskussa ja hopeaa suurpujottelussa junioreiden MM-kilpailuissa 1996.


title: Selina Heregger

text:
Maailmancupin palkintokorokkeella Heregger seisoi kaksi kertaa.
Uransa hän lopetti vuonna 2005.


title: The Legend of Drunken Master

text: The Legend of Drunken Master ("Jui Kuen II") on vuonna 1994 valmistunut hongkongilainen taistelulajielokuva, jonka on ohjannut Lau Kar-leung ja jonka pääosassa Jackie Chan esittää kiinalaista kansansankari Wong Fei Hungia. Elokuva on jatkoa elokuvalle "Drunken Master" (1978), mutta ne eivät ole juoneltaan kovin paljon kytköksissä toisiinsa.


title: The Legend of Drunken Master

text: Brittiläinen suurlähettiläs salakuljettaa kiinalaisia muinaisesineitä ulos maasta. Suurlähettiläs ja hänen apulaisensa saavat vastaansa Zui Quan -eli juopponyrkkeily-taistelulajiin erikoistuneen Wong Fei Hungin, joka aina juotuaan alkoholia tulee paremmaksi taistelijaksi.


title: The Legend of Drunken Master

text: Elokuvan lopussa on yli kymmenen minuuttia kestävä taistelukohtaus, jossa Jackie Chan ja Ken Lo (joka on toiminut Chanin henkivartijana) taistelevat. Elokuvakriitikko Roger Ebertin mielestä kohtaus on yksi elokuvahistorian parhaimmista lähitaistelukohtauksista.


title: Hirokazu Yagi

text: Hirokazu Yagi (s. 26. joulukuuta 1959) on entinen japanilainen mäkihyppääjä, joka kilpaili maailman huipulla vuosina 1978-1984.


title: Hirokazu Yagi

text: Yagi voitti normaalimäen olympiahopeaa Lake Pladicissa 1980. Maailmancupissa hän ylsi kolme kertaa palkintokorokkeelle: ainoan voittonsa hän saavutti Sapporon suurmäen osakilpailussa 12. tammikuuta 1980, seuraavana päivänä hän sijoittui Sapporon toisessa kilpailussa toiseksi, ja maaliskuun 1980 lopulla hän oli Štrbské Pleson osakilpailussa kolmas. Maailmancupin kokonaiskilpailussa hän sijoittui neljänneksi kaudella 1979–1980.


title: Néelin lämpötila

text: Néelin lämpötila ("T") on kullekin antiferromagneettiselle aineelle ominainen lämpötila, jossa kyseinen aine muuttuu paramagneettiseksi. Néelin lämpötilassa aineen magneettinen järjestys katoaa. Esimerkiksi antiferromagneettiselle mangaani(II)fluoridille, MnF, Néelin lämpötila on 67 K, jota ylemmissä lämpötiloissa se käyttäytyy paramagneettisen aineen tavoin.


title: Néelin lämpötila

text: Lämpötila on nimetty Louis Néelin mukaan, joka sai Nobelin fysiikanpalkinnon vuonna 1970 antiferromagnetismia ja ferrimagnetismia käsittelevistä tutkimuksistaan.


title: Néelin lämpötila

text: Néelin lämpötila on verrattavissa Curien lämpötilaan ("T"), jossa vastaavasti ferromagneettinen aine muuttuu paramagneettiseksi.


title: Flandersin perhe

text: Flandersin perhe on kuvitteellinen perhe animaatiosarjassa "Simpsonit". Flandersit ovat innokkaita kristittyjä ja asuvat Simpsonin perheen naapurissa Springfieldin Evergreen Terracella. Flandersin perheeseen kuuluvat perheen isä Ned Flanders, hänen edesmennyt vaimonsa Maude sekä heidän lapsensa Rod ja Todd Flanders. Flandersien perheyritys on Springfieldin ostoskeskuksessa toimiva vasenkätisten tuotteita myyvä Vasuri-niminen kauppa ("Leftorium").Suuri joukko Flandersin suvun jäseniä eri puolilta maailmaa nähtiin 7. tuotantokauden jaksossa ”Lempilammas”, kun Ned järjesti pihallaan sukukokouksen.


title: Omnitrix

text: Omnitrix on "Ben 10" -animaatiosarjassa keskeisessä osassa oleva ranneke, joka edustaa maapallon ulkopuolista teknologiaa antaen käyttäjälleen kyvyn muuttaa muotoaan useiksi erilaisiksi avaruusolennoiksi.


title: Omnitrix

text: Rannekelloa muistuttava muukalaislaite saapui maahan meteoriitin mukana. Pian sen jälkeen sarjan päähenkilö, kymmenvuotias poika nimeltä Ben Tennyson, löysi rannekkeen metsästä. Benin kurkottaessa sitä kohti Omnitrix tarttui yhtäkkiä hänen ranteeseensa. Ranneke antaa Benille kyvyn muuntautua useiksi eri avaruusolennoiksi. Hän käyttää Omnitrixiä taistellessaan vihollisia vastaan ja joskus muuten vain tehdäkseen piloja muille ihmisille.


title: Omnitrix

text: Omnitrixin kerrotaan toimivan siten, että olion DNA sitoutuu Benin DNA-rakenteeseen muuttaen hänet valitsemakseen olennoksi. Vaikutus kestää noin kymmenen minuuttia, minkä jälkeen Ben muuttuu takaisin ihmiseksi. Aikaraja on samalla myös turvajärjestelmä, joka estää muukalaisen DNA:ta valtaamasta rannekkeen käyttäjää. Omnitrixiä on erittäin vaikea poistaa käyttäjänsä ranteesta. Ranneke lähettää energiapurkauksen, jos joku ulkopuolinen yrittää irrottaa sitä.


title: Omnitrix

text: Omnitrix ei kuitenkaan toimi aina Benin tahdon mukaisesti, joskus se saattaa esimerkiksi muuntaa Benin eri olennoksi kuin oli tarkoitus. Lisäksi se voi lakata toimimasta hankalissa tilanteissa tai sammua ennen aikojaan. Ongelmat johtuvat muun muassa Benin kokemattomuudesta laitteen käyttäjänä. Täydellisesti hallittuna Omnitrix on erittäin voimakas laite, jonka avulla on mahdollista muuntautua olennosta toiseksi hetkessä.


title: Omnitrix

text: "" -elokuvassa Omnitrixin alkuperä saa tarkemman selityksen. Laitteen kehittänyt Azmuth kertoo rakentaneensa sen, jotta maailmankaikkeuden erilaiset olennot ymmärtäisivät toisiaan paremmin kyetessään muuntautumaan toistensa kaltaisiksi. Azmuth kehitti laitteeseen itsetuhomekanismin siltä varalta, että se joutuisi sitä vääriin tarkoitusperiin käyttävän henkilön käsiin.


title: Omnitrix

text: Alla on luettelo olennoista, joiksi Omnitrix-rannekkeen avulla on mahdollista muuntautua.


title: Omnitrix

text: Alla on luettelo Omnitrix -rannekkeeseen varastoituneista olioista, jotka esiintyvät animaatiosarjassa.


title: Omnitrix

text: Alla on Ultimate Omnitrixin eli Ultimatrixin avaruusolioita, jotka esiintyvät -sarjassa.


title: Lumous murtuu

text: Lumous murtuu: Uskonto luonnonilmiönä () on filosofi Daniel C. Dennettin vuonna 2006 ilmestynyt kirja, jossa Dennett vaatii uskonnon luonnontieteellistä tutkimusta. Kirjan on julkaissut suomeksi vuonna 2007 Terra Cognita suomentajana Kimmo Pietiläinen.


title: Lumous murtuu

text: Dennettin mielestä useimmat uskontojen kannattajat vastustavat jyrkästi jokaista, joka haluaa tutkia heidän käytäntöjään ja uskomuksiaan luonnontieteen menetelmillä, jotka ovat hänen mukaansa parhaat ihmisten käytössä olevat tiedonhankinnan välineet. Dennett väittää, että uskonnon perimmäisiä kysymyksiä ympäröivästä salamyhkäisyydestä, ”lumouksesta” on luovuttava, jotta uskonto ymmärrettäisiin nykyistä paremmin ja jotta näihin kysymyksiin saataisiin järkiperäinen vastaus. Dennett sanoo, että uskonto on liian tärkeä asia jätettäväksi luonnontieteellisen tarkastelun ulkopuolelle.


title: Lumous murtuu

text: Dennett aloittaa kirjansa totemalla, että hän on yhdysvaltalainen kirjailija ja että teos on suunnattu ensisijaisesti yhdysvaltalaiselle yleisölle. Hänen mukaansa monet kirjan esilukijat pitivät tätä seikkaa sekä ilmeisenä että häiritsevänä, kun taas harvat yhdysvaltalaiset lukijat edes huomasivat kyseisen painotuksen. Muihin teollisuusvaltioihin verrattuna Yhdysvalloissa on huomattavan paljon uskovaisia, ja Dennett halusi tavoittaa niin monta kansalaista kuin mahdollista, ei pelkästään yliopistomaailmasta.


title: Lumous murtuu

text: Kirjan suomentaja Kimmo Pietiläinen sai uskontokriittisen kirjallisuuden suomentamisesta Vapaa-ajattelijain liiton Väinö Voipio –palkinnon vuonna 2007. Palkintoperusteluissa sanottiin Pietiläisen kääntäneen kirjallisuutta, jota valtio ei ole halunnut tukea käännösapurahoin. Hänen kääntämänsä kirjat "Lumous murtuu", "Jumalharha" (Richard Dawkins), ja "Uskon loppu" (Sam Harris) ovat herättäneet paljon keskustelua.


title: Al Pitrelli

text: Al Pitrelli (s. 29. syyskuuta 1962 New York) on yhdysvaltalainen kitaristi. Hän oli thrash metal -yhtye Megadethin kitaristi vuosina 2000–2002.


title: Al Pitrelli

text: Pitrelli palkattiin Megadethiin kesken "Risk"-albumin kiertueen, ja hän oli mukana äänittämässä kappaleita ”Kill the King” ja ”Dread and the Fugitive Mind” levylle "". Vuonna 2001 Pitrelli oli mukana äänittämässä albumia "The World Needs a Hero". Levyn kiertueen jälkeen Megadeth jäi tauolle kitaristi Dave Mustainen saatua hermovaurion käteensä. Pitrelli ei enää jatkanut Megadethissä sen jatkaessa 2004.


title: Al Pitrelli

text: Megadethin lisäksi Pitrelli on soittanut muun muassa Trans-Siberian Orchestrassa, Alice Cooperin yhtyeessä, Savatagessa ja Blue Öyster Cultissa.


title: Caserta

text: Caserta on kaupunki Italiassa, Campanian alueella, Napolin pohjoispuolella. Se on Casertan maakunnan pääkaupunki. Kaupungissa on noin 75 000 asukasta.


title: Caserta

text: Caserta tunnetaan varsinkin palatsistaan, joka on Unescon maailmanperintökohde.


title: Jelena Jelesina

text: Jelena Jelesina (s. 4. huhtikuuta 1970 Tšeljabinsk, Neuvostoliitto) on venäläinen korkeushyppääjä, joka voitti olympiakultaa ja saavutti useita muita arvokisamitaleja.


title: Jelena Jelesina

text: Jelesina voitti 1987 pronssia nuorten EM-kisoissa. Seuraavana vuonna hän voitti hopeaa Sudburyn nuorten MM-kisoissa tuloksella 196 ja 1989 nuorten EM-kultaa. Vuonna 1990 hän voitti Hyvän tahdon kisat ja EM-pronssia Splitin EM-kisoissa. Tokion MM-kisoissa 1991 hän voitti MM-hopeaa tuloksella 198. Jelesina voitti EM-pronssia sisäratojen EM-kisoissa vuosina 1992 sekä 1998. Vuonna 1999 hän voitti hopeaa Sevillan MM-kisoissa ja sijoittui myöhemmin samana vuonna GP-finaalissa neljänneksi.


title: Jelena Jelesina

text: Jelesina voitti Sydneyn olympialaisissa 2000 olympiakultaa tuloksella 201. Seuraavana vuonna hän karsiutui Edmontonin MM-kisoissa. Vuonna 2003 hän voitti Venäjän sisäratojen mestaruuden. Myöhemmin samana vuonna hän voitti MM-hopeaa Birminghamin sisäratojen MM-kisoissa ja hyppäsi seitsemänneksi tuloksella 1,88.


title: Emelie Öhrstig

text: Emelie Öhrstig (s. 27. helmikuuta 1978 Borås) on entinen ruotsalainen maastohiihtäjä sekä maantie- ja maastopyöräilijä. Hän lopetti uransa elokuussa 2006.


title: Emelie Öhrstig

text: Öhrstig voitti perinteisellä hiihtotavalla käydyn sprinttikilpailun maailmanmestaruuden Oberstdorfissa 2005 ennen maannaistaan Lina Anderssonia. Hän oli lisäksi Anna Dahlbergin kanssa pariviestissä yhdeksäs. Val di Fiemmen MM-kisoissa 2003 hän oli sprintissä 21. ja Torinon olympialaisissa sijalla 22.


title: Emelie Öhrstig

text: Maailmancupin henkilökohtaisissa sprinteissä Öhrstig sijoittui parhaimmillaan neljänneksi Asiagossa joulukuussa 2004 ja Borlängessä maaliskuussa 2006. Parisprintissä hän oli Dahlbergin kanssa toinen Pragelatossa tammikuussa 2005. Kausilla 2004–2005 ja 2005–2006 hän sijoittui sprintticupin loppupisteissä yhdeksänneksi. Lisäksi hän voitti Ruotsin mestaruuden sprintissä ja 15 kilometrillä 2005.


title: Emelie Öhrstig

text: Öhrstig saavutti hopeaa sekä junioreiden maastopyöräilyn EM-kilpailuissa 1995 että junioreiden MM-kisoissa 1996. Lisäksi hän voitti niin maasto- kuin maantiepyöräilynkin Pohjoismaiden mestaruuden vuonna 1999.


title: Oscar Wergeland (kenraali)

text: Joseph Frantz Oscar Wergeland (1815 Kristiansand, Norja – 19. elokuuta 1895 Kristiansand), tunnetaan myös vain kenraali Wergelandina, oli norjalainen kenraali, kartografi, sotilaallisen hiihtokoulutuksen alullepanija ja puistojen puolestapuhuja.


title: Oscar Wergeland (kenraali)

text: Wergeland syntyi opettaja ja rovasti Nicolai Wergelandin (1780–1848) ja kulttuuripersoona Alette Dorothea (aik. Thaulow) Wergelandin kuopuksena Kristiansandissa. Nicolai oli köyhä lukkarinpoika Bergenistä, josta tuli sittemmin eräs Eidsvollin itsenäisyysjulistuksen allekirjoittajia. Isä-Nicolailla oli myös merkittävä rooli maan ensimmäisen yliopiston perustamisessa. Hän oli eräs maan perustuslain laatijoista, ja hän myös ehdotti Norjan parlamentille sen nykyistä nimeä "Storting". Suvun nimi tulee Verklandin maatilasta Sognissa. Alette oli virkamies () Henrik Arnold Thaulowin tytär ja aktiivinen kulttuuripersoona.


title: Oscar Wergeland (kenraali)

text: Wergelandin perheestä tuli muutoinkin Norjan näkyvimpiä kulttuuriperheitä. Hänen isoveljensä oli runoilija Henrik Wergeland (1808–1845) ja sisarensa kirjailija Camilla Collett (1813–1895). Kodissa käytiin paljon keskusteluja kulttuurista, Ranskan vallankumouksesta, Rousseaun lastenkasvatusfilosofiasta ja yleensä moderneista aiheista.


title: Oscar Wergeland (kenraali)

text: Perhe muutti Eidsvolliin 1817, jossa hänen isänsä oli jo kolme vuotta aikaisemmin ollut eräs maan itsenäisyysjulistuksen allekirjoittajia. Oscar Wergeland oli ainut sisaruksista, joka muutti takaisin synnyinkaupunkiinsa vuonna 1859.


title: Oscar Wergeland (kenraali)

text: Oscar kasvoi Eidsvollissa. Hän kävi upseerikoulutuksen sotakorkeakoulussa () Kristianiassa, minkä lisäksi hän opiskeli topografiaa, kartografiaa ja geometriaa Tukholmassa ja Pariisissa.


title: Oscar Wergeland (kenraali)

text: Koulutuksensa jälkeen hän toimi 11 vuotta kartanpiirtäjänä ja hänen kädenjälkeään ovat ensimmäiset painetut Norjalaiset aluekartat, joista ensimmäinen julkaistiin 1845. Samaten ensimmäinen norjalaisten koulujen käyttämä Norjan kartta oli hänen käsialaansa. Eräs hänen kartoistaan palkittiin taide- ja teollisuusnäyttelyssä New Yorkissa 1853. Hän toimi myös sotakorkeakoulussa kalligrafian ja piirustuksen opettajana ja kuninkaan adjutanttina (). Hän osallistui tositoimiin Skånessa 1848 ja uudelleen norjalais-ruotsalaisten vartiojoukkojen mukana Slesvigissä 1849 ja 1850. Vuosina 1852–1853 hän oli vuoden mittaiselle opintomatkalla ulkomailla.


title: Oscar Wergeland (kenraali)

text: Wergeland palasi synnyinkaupunkiinsa upseerina 1859 ja vietti siellä loppuelämänsä. Hänet nimitettiin kenraalimajuriksi 1880, ja hän oli Kristiansandske infanteribrigaden ja Kristiansandin linnoitusten päällikkö 1868–1893. Kotipaikkakunnallaan hän otti aktiivisesti osaa elinkeinoelämään, kaupunkisuunnitteluun, urheiluun, paikallispolitiikkaan ja puolustuspoliittisiin kysymyksiin. Hän perusti muun muassa Norjan vanhimman hiihtoseuran, Christianssands ski- og skøyteklubbin (1862). Wergelandin ansioiksi lasketaan myös hiihdon sisällyttäminen osaksi sotilaskoulutusta, mikä osaltaan vaikutti merkittävästi lajin ”kansallisurheilustatukseen” Norjassa. Wergelandin vaikutuksesta Kristiansandiin perustettiin tunnetut puisto- ja virkistysalueet Wergelandsparken, Baneheia ja Ravnedalen, minkä lisäksi hänen kädenjälkensä näkyy kaupungin puistomaisten katujen yleiskuvassa.


title: Oscar Wergeland (kenraali)

text: Kenraali Wergelandin kuoltua 19. elokuuta 1895 runoilija Vilhelm Krag teki hänelle muistorunon, jossa hänet mainitaan Ravnedalenin puiston perustajana. Puistossa on Gustav Lærumin hänestä tekemä pronssinen muistomerkki, ja Grimin kaupunginosassa on hänen mukaansa nimetty katu Wergelandsveien.


title: Oscar Wergeland (kenraali)

text: Oscar Wergelandilla oli ensimmäisestä avioliitostaan kaksi tytärtä, Ragnhild (1847, Kristiania) ja Ebba (1852, Kristiania). Toisesta avioliitostaan Caroline Hagemannin (s. 1841, Tønsberg) kanssa hänellä oli tyttäret Sigrid (1863, Kristiansand) ja Luise (1871, Kristiansand). Luise Wergeland on hahmona Vilhelm Kragin romaanissa "Min Barndoms Have" yhtenä hänen lapsuudenihastuksistaan, joka kuolee viisivuotiaana tuberkuloosiin.


title: Solisvaltimo

text: Solisvaltimo () on parillinen valtimo, joka vie verta eturaajaan, niskaan ja rintaonteloon. Ihmisellä, lihansyöjillä ja sialla vasen solisvaltimo () lähtee suoraan aortankaaresta, mutta oikea solisvaltimo () lähtee aortankaaresta haarautuvasta käden ja pään valtimorungosta. Märehtijöillä ja hevosella vasen solisvaltimo lähtee myös käden ja pään valtimorungosta. Kainalon alueella solisvaltimon nimeksi muuttuu kainalovaltimo.


title: Oscar Wergeland

text: Oscar Wergeland -nimisiä henkilöitä ovat olleet:


title: Jacques Becker

text: Jacques Becker (1906–1960) oli ranskalainen elokuvaohjaaja ja käsikirjoittaja. Hän tutustui nuorena klassikko-ohjaaja Jean Renoiriin ja työskenteli 1930-luvulla tämän assistenttina. Beckerin omissa ohjauksissa on selviä vaikutteita Renoirilta.


title: Celebrity Deathmatch

text: Celebrity Deathmatch on yhdysvaltalainen vaha-animaatiosarja, jossa julkisuuden henkilöiden vaha-animaatioversiot taistelevat toisiaan vastaan kuolemasta. Sarjan loi Eric Fogel, ja sitä esitettiin 75 jaksoa Music Televisionilla 14. toukokuuta 1998 – 20. lokakuuta 2002, minkä jälkeen sarja jatkui uudistettuna MTV2-kanavalla vuosina 2006–2007. MTV2 ilmoitti huhtikuussa 2015, että sarja saa jatkoa.


title: Celebrity Deathmatch

text: Sarjaa juontavat Johnny Gomez -ja Nick Diamond -nimiset henkilöt. Sarjan alkuaikoina Stone Cold Steve Austin esiintyi omalla äänellään kommentaattorina. Muita sarjassa esiintyneitä hahmoja ovat Mills Lane, Debbie Matonopoulos, Stacey Cornbred ja Tally Wong.


title: Sheryl Morgan

text: Sheryl Morgan (s. 6. marraskuuta 1983, Manchester, Jamaika) on jamaikalainen yleisurheilija, jonka päämatkoja ovat 400 metrin juoksu ja 400 metrin aitajuoksu.


title: Sheryl Morgan

text: Morgan karsiutui 2000 Santiago de Chilen nuorten MM-kisoissa 400 metrin välierissä ajalla 53,64. Kaksi vuotta myöhemmin hän voitti Kingstonin nuorten MM-kisoissa matkan pronssia ajalla 52,61. Birminghamin sisäratojen MM-kisoissa 2003 Morgan oli mukana Jamaikan joukkueessa, joka voitti MM-hopeaa 4 x 400 metrin viestijuoksussa.


title: Dag Hemdal

text: Dag Tor Henrik Hemdal (8. heinäkuuta 1913 Porvoo – 11. lokakuuta 1965 Helsinki) oli suomalainen ruotsinkielinen kirjailija ja toimittaja. Hemdal työskernteli toimittajana muun muassa Hufvudstadsbladet ja Nya Pressen -lehdissä.


title: Dag Hemdal

text: Hänen teoksiinsa kuuluvat esikoisteos "Reservfänrik", sotakirja "Tulenjohtaja" ja nuortenfantasia "Leopardien laakso". Kaunokirjallisten teosten lisäksi hän kirjoitti muun muassa unikirjoja. Hemdal oli myös astrologi ja hän laati horoskooppeja muun muassa Apu-lehteen.


title: Dag Hemdal

text:
Omalla nimellä:
Nimimerkillä "Alec de Beyrone":
Nimimerkillä "Cheyer":
Nimimerkillä "René Fortunas":
Nimimerkillä "Beau Geste":
Nimimerkillä "Klaus Serranto":
Nimimerkillä "Voix:


title: Kastellin kirkko

text: Kastellin kirkko on Oulun Karjasillan seurakunnan kirkko Kajaanintien varressa Oulunsuun kaupunginosassa. Kirkkorakennuksen on suunnitellut arkkitehti Veijo Kerola. Rakennus on valmistunut vuonna 1962. Kirkko on aiemmin tunnettu myös nimellä Oulunsuun kirkko.


title: Kastellin kirkko

text: Kirkkosalia koristavat lasimaalaukset on taiteilija Unto Pusan käsialaa. Alttaritauluna on Pusan 78 neliömetrin suuruinen lasimaalaus "Vasten valoa". Kirkkohopeat on suunnitellut Tapio Wirkkala. Kastemalja, kirkkotekstiilit ja huonekalut ovat Veijo Kerolan suunnittelemia.


title: Henkilökohtainen avustaja

text:
Henkilökohtainen avustaja on vammaispalvelulain mukainen tukitoimi, joka kuuluu kunnan järjestämisvelvollisuuksiin.
Henkilökohtainen avustaja tarkoittaa henkilökohtaista avustamista ottaen huomioon avustettavan toiminnan rajoitteet ja kannustaen häntä mahdollisimman itsenäiseen elämään rajoitteista huolimatta.
Henkilökohtainen apu voi näin ollen olla avustamista kaikilla elämän alueilla.


title: Henkilökohtainen avustaja

text:
Henkilökohtainen apu voi olla avustamista:Tällä pyritään auttamaan vaikeavammaisen ihmisen elämän omien valintojen toteutumista.
Henkilökohtainen avustaja täten mahdollistaa sen, mitä vammainen ihminen itse tekisi ilman rajoituksiaan.
Henkilökohtainen avustaja sananmukaisesti avustaa vammaista henkilöä hänen toimissaan.


title: Henkilökohtainen avustaja

text:
Henkilökohtainen avustaja sekoitetaan varsin usein avustajaan tai omaishoitajaan, joskus jopa kodinhoitajaan.
Henkilökohtainen avustaja on kuitenkin ainoa vammaispalvelulain mukainen tukitoimi, joka subjektiivisena oikeutena turvaa vammaisen itsenäisen elämän, ja myös ainoa, joka synnyttää työsuhteen avustajan ja avustettavan välille silloin, kun avustus on työnantajamallilla toteutettu.


title: Henkilökohtainen avustaja

text: Omaishoitaja on hoitoa ja hoivaa tarjoava henkilö, joka toimenkuvallaan tarjoaa hoivan ja huolenpidon mutta ei sinällään itsenäistä elämää ja mahdollisuutta toteuttaa itsenäisiä valintoja. Omaishoidolla pyritään turvaamaan se, että hoidettava saisi olla omassa kodissaan mahdollisimman kauan – ilman laitoshoidon tarvetta. Omaishoitaja ei myöskään ole työsuhteessa avustettavaan.


title: Henkilökohtainen avustaja

text: Avustaja on vammaisen ihmisen elämässä itse asiassa harvinainen. Avustajian kanssa tehdään toimeksianto sopimus yleensä tehtäviin, joita tulee tehdä itsenäisesti avustettavan puolesta. Avustaja ei myöskään pääsääntöisesti ole työsuhteessa avustettavaan.


title: Henkilökohtainen avustaja

text: Kodinhoitajat toimivat pääsääntöisesti kunnan työntekijöinä, jolloin he suorittavat toimeenkuvaansa avustettavan kotona palvelusopimuksen mukaisesti.


title: Henkilökohtainen avustaja

text:
Henkilökohtaista apua voidaan toteuttaa eri tavoin.
Kunta voi järjestää henkilökohtaista apua omana palvelunaan, palveluseteleinä, toimeksiantona yrityksiltä tai työnantajamallilla.
Tärkeää on tässä vaiheessa ottaa huomioon avustettavan oma mielipide: lähtökohtana henkilökohtaiselle avulle on henkilön itsemääräämisoikeus.


title: Henkilökohtainen avustaja

text:
Työnantajamallin mukainen toteutustapa on laajimmin avustettavan itsemääräämisoikeutta toteuttava mutta samalla myös velvoitteita ja vastuuta asettava työtapa.
Työnantajamallissa avustettava toimii työnantajana ja hänen henkilökohtainen avustajansa työntekijänä, harvinaisia poikkeuksia lukuun ottamatta.


title: Henkilökohtainen avustaja

text:
Työnantajana avustettava valitsee itse työntekijänsä, asettaa työn vaatimukset ja toteuttamistavan sekä vaadittavan pätevyyden/koulutuksen.
Työnantaja solmii kirjallisen työsopimuksen työntekijän kanssa, jossa työntekijä sitoutuu tekemään työtä työnantajan johdon ja valvonnan alaisena. Avustaja sitoutuu työhönsä palkkaa vastaan, ja palkkauksena on pääsääntöisesti tuntipalkka.


title: Henkilökohtainen avustaja

text:
Työpaikasta, työajasta ja sen suorittamistavasta määrää työnantaja.
Työnantaja huolehtii työntekijän pakollisten vakuutusten ottamisesta kuin myös työterveyshuollon järjestämisestä.
Työnantajan velvollisuuksiin kuuluu myös työvuorolistojen tekeminen ja työaikakirjanpito.


title: Henkilökohtainen avustaja

text: Avustettavien etuja ajaa vuonna 2005 perustettu Heta – Henkilökohtaisten Avustajien Työnantajien Liitto.


title: Henkilökohtainen avustaja

text:
Henkilökohtainen avustajajärjestelmä tuli Suomeen Tanskasta. Järjestelmä on käytössä monessa Euroopan maassa. Suomessa henkilökohtainen avustaja on vammaisille subjektiivinen oikeus, joka kuuluu kunnan järjestämisvelvollisuuden alle.
Ruotsissa henkilökohtainen avustaja on vammaisille subjektiivinen oikeus ja osittain valtion rahoittama, joten avustajan saaminen ei riipu vammaisen henkilön kotikunnan rahatilanteesta.


title: Henkilökohtainen avustaja

text: "Henkilökohtainen avustaja ja työlainsäädäntö"


title: Henkilökohtainen avustaja

text: Työnantaja mallissa henkilökohtainen avustaja on työsuhteessa avustettavaan.Työsuhde syntyy työsopimuslain mukaan,työsuhteen tunnusmerkkien arvioinnin perusteella.Työsopimuslaki on nk.pakottavaa oikeutta joka on tehty työntekijän suojaksi eikä siitä voi sopimuksin poiketa työntekijän etuja tai suojaa vähentäen.


title: Henkilökohtainen avustaja

text: Työsopimuslaissa säädetään mm.työnantajan velvollisuuksiin kuuluvasta tasapuolisen kohtelun ja syrjinnän kiellosta.Yhdenvertaisuudesta ja syrjinnän kiellosta säädetään myös yhdenvertaisuuslaissa


title: Henkilökohtainen avustaja

text: Tasa-arvosta ja sukupuoleen perustuvan syrjinnän kiellosta säädetään naisten ja miesten välisestä tasa-arvosta annetussa laissa


title: Henkilökohtainen avustaja

text: Työnantajan velvollisuuksiin kuuluu myös työsopimuslain mukainen yleisvelvoite.Työnantajan yleisvelvoitteen piiriin kuuluu mm. työntekijöiden syrjimätön ja tasapuolinen kohtelu, työturvallisuudesta huolehtiminen ja työnteon keskeisten ehtojen selvittäminen.


Henkilökohtainen avustaja


title: Ione Skye

text: Ione Skye Leitch (s. 4. syyskuuta 1970 Hertfordshire, Iso-Britannia) on yhdysvaltalainen näyttelijä.


title: Ione Skye

text: Skye tunnetaan parhaiten vuoden 1989 elokuvasta "Loistokaveri" ("Say Anything..."). Hänen ensimmäinen elokuvansa oli "River's Edge" vuonna 1986, ja hän näytteli nimiroolin elokuvassa "The Rachel Papers" (1989). Vuonna 1992 hän näytteli Elanore Greyta lyhytikäisessa televisiosarjassa "Covington Cross". Myöhemmin hän teki Mrs. Vealin roolin "Sukuvika"-televisiosarjan jaksoon. Hänellä oli myös pieni, mutta merkityksellinen osa David Fincherin elokuvassa "Zodiac" (2007).


title: Ione Skye

text: Australialaisella Kisschasy-yhtyeellä on ”Ione Skye” -niminen kappale, joka on julkaistu vuonna 2005.


title: Ione Skye

text: Skye syntyi Hertfordshiressä Englannissa. Hänen vanhempansa ovat malli Enid Karl (o.s. Stulberger) ja muusikko Donovan. Hänen isänsä on skotlantilainen ja äitinsä amerikanjuutalainen. Hänen veljensä on Camp Freddy -yhtyeen laulaja Donovan Leitch, Jr. Skye kasvoi Los Angelesissa, San Franciscossa ja Connecticutissa, ja kävi lyhyen aikaa Hollywood High School for the Performing Arts -koulua vuonna 1987.


title: Ione Skye

text: Skye on seurustellut Red Hot Chili Peppers -yhtyeen keulakuva Anthony Kiedisin kanssa. Hänen ensimmäinen aviomiehensä oli Beastie Boysin Adam Horovitz. Skyen on väitetty olleen suhteessa muotimalli Jenny Shimizun kanssa ensimmäisen avioliittonsa jälkeen. Hänellä on yksi lapsi, Kate Netto (s. 2001), suunnittelija David Netton kanssa. Vuonna 2008 Skye kihlautui muusikko Ben Leen kanssa.


title: Ben 10: Race Against Time

text: Ben 10: Race Against Time on vuonna 2007 ensi-iltansa saanut yhdysvaltalainen elokuva, joka perustuu animaatiosarjaan Ben 10. Elokuvan ohjasi Alex Winter ja käsikirjoitti Mitch Watson. Pääosassa esiintyivät Graham Phillips ja Haley Ramm.


title: Ben 10: Race Against Time

text: Tarina alkaa kun salaperäinen olento teleporttaa itsensä Bellwoodin kaupunkiin ja alkaa tuhota ympärillään olevia rakennuksia. Ben Tennyson ("Graham Phillips") muuntaa itsensä Omnitrixin avulla Heat Blastiksi ("David Franklin") ja ryhtyy puolustamaan kaupunkiaan. Lyhyen taistelun päätteeksi Ben voittaa vihollisensa.


title: Ben 10: Race Against Time

text: Seuraavana päivänä Ben palaa kouluun, mutta hänellä on ongelmia sopeutua elämään normaalisti. Huonon päivän päätteeksi hän katselee serkkunsa Gwenin ("Haley Ramm") kanssa vuosikirjan valokuvia. Eräässä valokuvassa Benin taustalla on sumea kohta, joka paljastuu Gwenin selventäessä kuvaa samaksi viholliseksi, jonka Ben päihitti edellispäivänä. Benin isoisä Max ("Lee Majors") tunnistaan sen olevan muukalainen nimeltä Eon ("Christien Anholt"), jonka hän kaappasi ollessaan Plumbers -nimisessä ryhmässä vuosia sitten. Silloin Eon saapui maaplaneetalle puolikuolleena ja toi mukanaan laitteen nimeltä "Hands of Armageddon", joka avaisi aikahalkeaman hänen kotiulottuvuuteen ja päästäisi rotunsa maaplaneetalle, jos se aktivoidaan.


title: Ben 10: Race Against Time

text: He matkaava kohti hallintorakennukseen, jonne Eon oli vuosia sitten vangittu ja jäädytetty, mutta he huomaavat Eonin karanneen ja vartijan olevan jo lähes kuollut. Ryhmä palaa takaisin Bellwoodiin ja Max vie Benin ja Gwenin paikkaan jossa he vartioivat Eon jättämää "Hands of Armageddon"ia. Sitä vartioivat "Plumbers" ryhmän vielä muutamat elossa olevat jäsenet, kuten rehtori White ("Robert Picardo"). Heidän huomaamatta Eon on seurannut heitä laitoksen sisään, mutta ei kykene aktivoimaan laitettaan. Lisäksi Benin yrittäessä käyttää Omnitrixia siihen ilmaantuu käyttöhäiriö, eikä se suostu aktivoitumaan. Eon yrittää siepata Benin, väittäen yrittävänsä pelastaa poikaa. Eon selittää rotunsa oppineen hallitsemaan aikaa, mutta jumittivat itsensä käyttäessään voimaansa väärin. Eon juoksee kuitenkin karkuun, kun yksi Plumbereista saapuu paikalle. Maxin mielestä Benin olisi syytä poistua Bellwoodista, jotta Eon ei löytäisi häntä, mutta Ben kieltäytyy. Tämän seurauksena he sopivat Benin liittymistä "Plumber" -ryhmään. Plumbersit päättävät pitää Benia silmällä ympäri vuorokauden meni poika minne tahansa.


title: Ben 10: Race Against Time

text: Ollessaan koulussa Eon saapuu paikalle ja hyökkää Benin kimppuun, joka ehtii muuntautua "Diamondhead"iksi ("Daran Norris"). Taistelu kuitenkin päättyy jälleen Benin hyväksi. Myöhemmin samana päivänä Ben päättää houkutella Eonin ansaan, mutta suunnitelma epäonnistuu ja samalla Eon kaappaa Benin lisäksi Gwenin ja Maxin.


title: Ben 10: Race Against Time

text: Plumberien päämajassa Eon selittää hieman Omnitrixin taustasta ja erityisesti turvajärjestelmästä, joka estää tietyn muukalaisen valtaamasta rannekkeen käyttäjää. Eon kuitenkin tietää kuinka poistaa Omnitrixin turvajärjestelmä ja tekee sen samalla lisäämällä itsensä laitteen sisälle. Tämän seurauksena Ben muuntautuu Eonin nuoreksi versioksi, jonka seurauksena Eoneita on nyt kaksi ja hän aktivoi "Hands of Armageddon"in. Samalla Gwen ja Max onnistuvat vapauttamaan itsensä ja yrittävät estää Eonia. Max yrittää sammuttaa aikahalkeaman, kun Gwen yrittää saada Benin taistelemaan itsensä Eonin kehosta eroon. Lopulta Ben onnistuu vastustamaan Eonin mielen ja he pelastavat Maxin yrittäessään purkaa aikahalkeamaa, lähettäen Eonin rodun takaisin omaan ulottuvuuteen.


title: Ben 10: Race Against Time

text: Juuri kun kaikki näyttää päättyneen voitokkaasti aika pysähtyy kaikkien paitsi Benin kohdalla. Alkuperäinen Eon palaa takaisin vihoissaan Benin voitosta. Ben muuntaa itsensä "Wildmutt"iksi ("Dee Bradley Baker") ja taistelu lopulta päättyy, kun hän puskee Eonin "Hands of Armageddon"iin, jolloin molemmat tuhoutuvat.


title: James Gordon Bennett nuorempi

text: James Gordon Bennett nuorempi (10. toukokuuta 1841 – 14. toukokuuta 1918 Beaulieu-sur-Mer, Alpes-Maritimes, Ranska) oli isänsä perustaman lehden New York Heraldin kustantaja ja päätoimittaja vuodesta 1866, jolloin isä siirsi vastuun hänelle. Hänen aikanaan lehti kuitenkin hiipui, ja hänen kuoltuaan se yhdistettiin New York Tribuneen.


title: James Gordon Bennett nuorempi

text: Bennett oli kuitenkin merkittävä muilla aloilla. Hän lähetti matkaan Henry Morton Stanleyn 1871 etsimään kadonnutta David Livingstonea ja sai vastineena yksinoikeuden kertoa matkasta. Hän varusti pohjoisnapatutkimusmatkan, joka kuitenkin epäonnistui. Hän lahjoitti 1899 autourheilun erikoispalkinnon Gordon Bennettin pokaalin.


title: James Gordon Bennett nuorempi

text: Asetuttuaan Pariisiin hän perusti siellä "International Herald Tribunen".


title: James Gordon Bennett nuorempi

text: Hän avioitui vasta 73-vuotiaana paronitar de Reuterin kanssa.


title: Michelle Shocked

text: Michelle Shocked (s. Karen Michelle Johnston, 24. helmikuuta 1962 Dallas, Yhdysvallat) on yhdysvaltalainen laulaja-lauluntekijä, jonka musiikissa ja esiintymisissä on vaikutteita hänen texasilaisilta juuriltaan ja poliittisesta aktiivisuudestaan. Hänen ensimmäisen levy-yhtiönsä tuottaja vertasi hänen itsevarmaa tyyliään trubaduureihin, kuten Joni Mitchell, Spider John Koerner ja Dave Van Ronk.


title: M/S Fingard

text: M/S Fingard () on suomalaisen Bore -varustamon omistuksessa oleva oleva kuivarahtialus. Alus on rakennettu vuonna 2000 Damen Shipyardsin telakalla Hoogezandissa, Alankomaissa. Aluksen konttikapasiteetti (TEU) on 224 ja puutavarakapasiteetti 5 700 m³. Kuollutta painoa "Fingardilla" on 4 951 tonnia. Alus on rekisteröity Suomen lipun alle ja sen kotisatama on Maarianhamina.


title: M/S Fingard

text: Fingardin sisaralus on M/S Swegard.


title: M/S Fingard

text: Vuonna 2000 alus valmistui alankomaalaiselta telakalta, jonka jälkeen se luovutettiin Transitorius C.V:n omistukseen, joka rekisteröi aluksen "Transitorius" -nimellä Alankomaiden lipun alle. Loppuvuodesta 2007 suomalainen Bore osti aluksen ja rekisteröi sen "Fingard" -nimisenä Suomen lipun alle. Kotisatamaksi tuli Maarianhamina.


title: Graham Phillips

text: Graham Phillips (s. 14. huhtikuuta 1993 Norwalk, Ohio) on yhdysvaltalainen näyttelijä, joka tuli tunnetuksi elokuvan "Evan taivaanlahja" myötä. Hän esitti myös pääosaa elokuvassa "". Graham on näytellyt Zachary "Zach" Florrickia draamasarjassa Good Wife.


title: Neuvostoliiton divisioonat jatkosodassa

text: Neuvostoliiton divisioonat jatkosodassa - artikkeli käsittelee taulukkomuotoisena Puna-armeijan Suomen vastaisella rintamalla olleita divisioonia. Suomen valtakunnan alueen pohjois-osan sotatoimien vastuu oli saksalaisilla, joille oli alistettuna muun muassa kaksi suomalaista divisioonaa.


title: Neuvostoliiton divisioonat jatkosodassa

text: Jatkosodan alkaessa Puna-armeijan sodanjohdolla oli suomalaisten ja saksalaisten kesä/heinäkuussa 1941 aloittamia hyökkäyksellisiä sotatoimia vastaan käytettävissään alla olevan taulukon mukaisia divisioonia.


title: Neuvostoliiton divisioonat jatkosodassa

text: Suomalaisilla oli käytettävissään yhteensä 17 jalkaväkidivisioonaa ja lisäksi saksalaisia joukkoja hyökkäsi Suomen valtakunnan alueelta pohjois-Suomesta.


title: Neuvostoliiton divisioonat jatkosodassa

text: Etelästä lukien neuvostoliittolaiset joukot oli jaettu kolmeen armeijaan:


title: Neuvostoliiton divisioonat jatkosodassa

text: Taulukossa mainitaan divisioonan perustietojen ohessa myös merkittävimpiä taistelupaikkoja, joissa divisioonan joukot olivat mukana. Reservinä olleiden joukkojen sijaintitiedossa määritellään alue, jossa divisioona sijaitsi sodan alkaessa.


title: Neuvostoliiton divisioonat jatkosodassa

text: Taulukoissa mainitut divisioonien komentajat olivat niiden komentajina taisteluiden alkaessa. Lukusissa suomalaisjoukkoja vastaan taistelleissa yksiköissä tapahtui komentajavaihdoksia mm. Stavkan ollessa tyytymätön komentajien toimintaan.


title: Neuvostoliiton divisioonat jatkosodassa

text: Näiden joukkojen lisäksi oli Suomen alueelta tapahtuvaa hyökkäystä torjumassa ainakin kaksi panssariprikaatia Karjalankannaksella.


title: Neuvostoliiton divisioonat jatkosodassa

text:
Neuvostoliiton sodanjohdolle selvisi hyvin nopeasti suomalaisten joukkojen hyökkäyksen alkamisen jälkeen, että ne muodostivat monilla alueilla selvän uhan Neuvostoliiton alueellekin tunkeutuessaan. Olihan uhkana mm. Leningradin miehittäminen ja Muurmannin radan katkaisu. Niinpä puna-armeijan johto päätti jo sangen varhaisessa vaiheessa aloittaa joukkojen lisäkeskityksen Suomen vastaiselle rintamalleen.
Alla olevassa taulukossa esitellään tärkeimpien tietojen osalta Neuvostoliiton sodanjohdon Suomen vastaiselle rintamalle vuoden 1941 aikana keskittämiä divisioonia.


title: Neuvostoliiton divisioonat jatkosodassa

text: Leningradin rintaman joukkojen osalta tässä artikkelissa joudutaan tyytymään sen joukkojen esittelemiseen suurhyökkäyksen alkaessa. Leningradin rintaman sodanjohdon käskyillä kokonaisia armeijakuntia ja divisioonia siirreltiin ja alistettiin eri armeijoiden ja armeijakuntien välillä lähes kaikenaikaa, joten yksittäisen divisioonan eri alistussuhteiden kirjaaminen ei ole mahdollista.


title: Neuvostoliiton divisioonat jatkosodassa

text: Puna-armeijan 21.Armeijan tehtävänä oli aloittaa suurhyökkäys läpimurrolla Valkeasaaren alueella 9. kesäkuuta alkaneessa taistelussa. Murtoalueen leveydeksi oli määritelty 21,7 km:n levyinen rintamanosa Suomenlahdesta alkaen.


title: Neuvostoliiton divisioonat jatkosodassa

text: Armeijan komentajana toimi kenraaliluutnantti Dmitri N. Gusev.


title: Neuvostoliiton divisioonat jatkosodassa

text: Armeijaan kuuluivat mm.


title: Neuvostoliiton divisioonat jatkosodassa

text: 21. Armeijan divisioonat olivat oheisen taulukon mukaiset.


title: Neuvostoliiton divisioonat jatkosodassa

text: 23. Armeijan tehtävänä oli liittyä 21. Armeijan aloittamaan suurhyökkäykseen ja jatkaa sitä murtoalueesta pohjoiseen ja luoteeseen.


title: Neuvostoliiton divisioonat jatkosodassa

text: Armeijan komentajana toimi kenraaliluutnantti Aleksandr I. Tšerepanov.


title: Neuvostoliiton divisioonat jatkosodassa

text: Armeijaan kuuluivat mm.:


title: Neuvostoliiton divisioonat jatkosodassa

text: Suomea vastaan tehtävän suurhyökkäyksen jatkamista varten oli Neuvostoliiton sodanjohto Stavka varannut lisäksi mm. kaksi jalkaväkiarmeijakuntaan, jotka olivat:


title: Nicolai Wergeland

text: Nicolai Wergeland ("Niels Lassesen", 9. marraskuuta 1780 Hosanger, Norja – 1848 Eidsvoll, Norja) oli norjalainen teologi, kirjoittaja ja poliitikko. Hän oli Eidsvollin kansalliskokouksen yksi 14 pappisosanottajasta ja hän näytteli merkittävää roolia Norjan perustuslain muokkaamisessa.


title: Nicolai Wergeland

text: Wergelandin suku on peräisin "Verkland"in maatilalta Gulenista, Sognin ja Fjordanen läänistä. Ensimmäinen Wergeland-nimeä käyttänyt henkilö oli talonpoika Nils Olson Verkland (1717–1792), joka omaksui Wergeland-muodon ollessaan sotilaspalveluksessa Kööpenhaminassa, koska tanskalaiset upseerit eivät osanneet ääntää hänen alkuperäistä nimeään. 16 vuoden sotilaspalveluksensa jälkeen hän palasi Bergeniin ja rupesi kauppiaaksi.


title: Nicolai Wergeland

text: Eräs Nils Olsonin sukulaisista oli Nicolai Wergelandin isä, lukkari Halvor Lassesen Hosangerista, joka muutti myöhemmin perheineen Bergeniin. Eräs Halvorin pojista oli kastettu Niels Lasseseniksi, mutta tämä ei ilmeisesti pitänyt saamastaan nimestä, joten hän omaksui isosetänsä Wergeland-sukunimen ja muutti etunimensä Nicolaiksi.


title: Nicolai Wergeland

text: Nicolai opiskeli teologiaa Kööpenhaminassa. Opiskeluaika oli taloudellisesti hyvin raskasta ja Wergeland pohti ajoittain jopa värväytymistä armeijaan. Opiskelujensa jälkeen hän toimi aluksi opettajana Kristiansandin "Katedralskolen"issa, minkä jälkeen hän toimi kappalaisena () Kristiansandin tuomiokirkossa.


title: Nicolai Wergeland

text: Vuonna 1807 Nicolai avioitui Alette Dorothea Thaulowin kanssa. Heillä oli viisi lasta: Henrik (1808), Augusta (1810), Harald (1811), Camilla (1813) ja Oscar (1815). Henrikistä tuli Norjan kuuluisimpia runoilijoita, Camillasta kuuluisa kirjailija ja kuopus Oscarista kenraali. Heidän lisäkseen perheeseen otettiin Nicolain nuorena leskeksi jääneen sisaren poika Harald Nicolai Storm Wergeland, josta tuli myös kenraali ja ministeri Ruotsin hallitukseen.


title: Nicolai Wergeland

text: Kodissa käytiin paljon keskusteluja kulttuurista, Ranskan vallankumouksesta, Rousseaun lastenkasvatusfilosofiasta ja yleensä modernistisista aiheista.


title: Nicolai Wergeland

text: 1809 Wergeland sai suosiota koko maassa voitettuaan "Norges Vel" -yhdistyksen kirjoituskilpailun, jossa etsittiin parasta argumentointia Norjan ensimmäisen oman yliopiston perustamiseen. Hänen perusteellisen kirjansa nimi oli "Mnemosyne" ja se julkaistiin 1811. Wergeland sai kirjallaan kuitenkin myös runsaasti vastustajia tanskalaismielisistä piireistä ja hänen rohkeaa tyyliään pidetään eräänä syynä siihen, ettei hän koskaan saanut teologian professuuria. Wergelandia pidetään kuitenkin eräänä Oslon yliopiston, joka aloitti toimintansa 1813, perustamisen merkkihenkilöistä.


title: Nicolai Wergeland

text: Wergeland valittiin edustamaan Kristiansandia Eidsvollin kansalliskokouksessa yhdessä liikemies Ole Clausen Mørchin kanssa. Nicolai meni kokoukseen varustautuneena valmiiksi kirjoitetulla perustuslakiesityksellä, mikä näytteli merkittävää roolia 17. toukokuuta 1814 valmistuneessa perustuslaissa. Hänen esiintymisensä herätti myös paljon epäsuosiota sekä muiden kokousedustajien kesken ja kotona Kristiansandissa etenkin hänen kannattaessaan realiteettien pohjalta unionia Ruotsin kanssa. Mitä ilmeisimmin näistä syistä hän ei tullut valituksi Stortingiin 1816. - paikkaan, joka oli saanut nimensä hänen ehdotuksensa perusteella. Wergeland puolsi perustuslakiin sisällytettyä yksityiskohtaa, jonka mukaan juutalaisilta ja jesuiitoilta on kiellettävä pääsy maahan - samaa kohtaa, jonka poistamisessa käydyssä debatissa hänen poikansa Henrik Wergeland kunnostautui myöhemmin vastakkaisen näkökannan edustajana.


title: Nicolai Wergeland

text: Vuonna 1816 hänet valittiin kirkkoherraksi Eidsvolliin, jonne perhe muutti 1817. Hänestä tuli sittemmin rovasti ja hän asui Eidsvollissa kuolemaansa saakka. Hänen elämänsä viimeisiä vuosia katkeroitti tosiasia, ettei häntä tultu koskaan valitsemaan piispan virkaan.


title: Nicolai Wergeland

text: Wergeland oli innokas kirjoittaja koko elämänsä ajan. Hän kritisoi Tanskan roolia Norjan historiassa, mistä häntä arvosteltiin voimakkaasti. Hänen teoksensa Kristiansandin kaupungin historiasta jäi keskeneräiseksi, mutta sai tunnustusta historiantutkijoilta. Hän julkaisi oman versionsa katekismuksesta sekä käänsi Victor Hugon teoksia norjaksi. Hän yritti myös kaunokirjallista uraa, mutta vaatimattomammalla menestyksellä. Hän toimi myös kirjallisuuskriitikkona ja julkaisi artikkeleita osallistuen voimakkaasti muun muassa poikansa Henrik Wergelandin ja runoilija Johan Sebastian Welhavenin väliseen sanasotaan lehtien palstoilla.


title: Wergeland

text: Wergeland-nimisiä henkilöitä ovat muun muassa seuraavat norjalaisen kulttuurisuvun jäsenet:


title: Arppe

text: Arppe on suomalainen suku, jonka yksi sukuhaara on aateloitu. Suku on alkujaan vanha ja vauras turkulainen porvarissuku, joka eräässä vaiheessa omisti myös Tuorlan kartanon Piikkiössä. Sukuun kuulunut Helsingin yliopiston rehtori A. E. Arppe aateloitiin vuonna 1863 ja introdusoitiin Suomen Ritarihuoneeseen aatelisena sukuna numero 233. Aatelinen sukuhaara kuitenkin sammui hänen poikansa kuollessa vuonna 1915.


title: Neovius

text: Neovius tarkoittaa seuraavia:


title: Sakari Kiuru

text: Pentti Sakari Kiuru (s. 18. huhtikuuta 1926 Kauhajoki) on ollut Yleisradion pääjohtaja, jona hän toimi vuosina 1980–1989. Hän valmistui valtiotieteiden kandidaatiksi 1951. Puoluekannaltaan Kiuru on sosiaalidemokraatti.Sakari Kiurulle osoitettu kirjepommi räjähti hänen sihteerinsä käsissä tämän avatessa postia Yleisradion toimitalossa Kesäkadulla maanantaina 16. kesäkuuta 1986. Sihteeri sai räjähdyksessä vammoja kasvoihinsa, käsiinsä ja vatsaansa. Pommin lähetyspaikaksi jäljitettiin Helsingin pääposti ja lähetysajaksi edellinen perjantai kello 8–17, mutta sen lähettäjää ei koskaan saatu selville. Pian tapauksen jälkeen muutaman helsinkiläislehden toimitukseen saapui kirje "terroristiryhmä Harri Likaiselta". Kirjeissä kuvailtiin Kiurulle lähetetyn pommikirjeen sisältöä ja kerrottiin sen motiiviksi television väkivaltaohjelmat.


title: Sakari Kiuru

text: Sakari Kiuru on mm. Suomen Kansanopistoyhdistyksen kunniajäsen.


title: Aleksi Holmberg

text: Aleksi Holmberg (s. 17. maaliskuuta 1987 Helsinki) on suomalainen jääkiekkoilija. Hän on pelipaikaltaan puolustaja ja siirtyi kaudeksi 2012–2013 Mestiksen Kiekko-Vantaaseen.


title: Aleksi Holmberg

text: Holmberg aloitti uransa HIFK:ssa. SM-liigassa Holmberg pelasi ensimmäisen kerran kaudella 2006–2007 HIFK:ssa, jossa pelasi yhteensä kolme kautta. Viimeinen HIFK-kausi meni pilalle, sillä hän loukkaantui jo marraskuussa ja joutui olemaan loppukauden sivussa.


title: Aleksi Holmberg

text: Seuraavaksi kaudeksi Holmberg siirtyi HPK:hon. HPK:ssa Holmberg pelasi kaksi kautta ja niiden jälkeen siirtyi Ranskan pääsarjan Briançoniin, jonka kanssa teki yhden vuoden sopimuksen kesällä 2011.


title: Aleksi Holmberg

text: Holmberg on pelannut urallaan 6 nuorten maaottelua (0+3=3).


title: Kalevan kisat 1920

text: Kalevan kisat järjestettiin vuonna 1920 Helsingissä 3.–4. heinäkuuta. Kilpailupaikkana oli Eläintarhan kenttä. Kalevan maljan voitti Helsingin Kisa-Veikot.


title: Kalevan kisat 1920

text: Kalevan Malja ratkaistiin mestaruuksien lukumäärän mukaan.


title: Kalevan kisat 1921

text: Kalevan kisat järjestettiin vuonna 1921 Kotkassa 20.–21. elokuuta. Kalevan maljan voitti Helsingfors IFK.


title: Kalevan kisat 1921


title: Kalevan kisat 1922

text: Kalevan kisat järjestettiin vuonna 1922 Helsingissä 19.–20. elokuuta. Kilpailupaikkana oli Eläintarhan kenttä. Kalevan maljan voitti Helsingfors IFK, joka saavutti 11 mestaruutta. Toiseksi tullut Turun Urheiluliitto voitti viisi lajia.


title: Jerusalemin kristitty kortteli

text: Jerusalemin kristitty kortteli (hepr.: הרובע הנוצרי Ha'Rova Ha'Notzrí, arabiaksi: حارة النصارى) on yksi neljästä perinteisestä korttelista Jerusalemin vanhassa kaupungissa, jossa se rajoittuu Uuteen porttiin pohjoisessa, lännessä Jaffaporttiin ja muslimikortteliin idässä. Alueella on kaikkiaan noin 40 kristityille pyhää paikkaa. Niiden joukossa on Pyhän haudan kirkko, joka on yksi kristinuskon pyhimpiä paikkoja.


title: Plug-in-hybridiauto

text: Plug-in-hybridiauto (myös pistokehybridi, ladattava hybridi tai lataushybridi) tarkoittaa hybridiautoa, jonka akut on mahdollista ladata ulkoisesta sähkönlähteestä.


title: Plug-in-hybridiauto

text: Plug-in-hybridin akusto on tavallista hybridiä isompi. Akuston turvin autolla voi ajaa kymmeniä kilometrejä polttomoottoria edullisemmin.


title: Plug-in-hybridiauto

text: Plug-in-hybridin merkittävimpiä etuja on sen mahdollisuus tasata sähkönkulutusta. Esimerkiksi tuulivoiman ja aurinkosähkön ongelmana on se, ettei sähköä saada tasaisesti. Plug-in-hybridit voisivat toimia uusioenergian varastona silloin kun sitä on saatavana ja luovuttaa energiaa sitten kun sitä kipeimmin tarvitaan. Rocky Mountain Institute arvioi, että kulutushuipun tasaamisen rahallinen arvo olisi yli 400 euroa autoa kohden. Tähän tarvittava teknologia ei kuitenkaan ole vielä kehitetty käyttövalmiiksi . Tämän toteuttaminen vaatisi voimakasta siirtymistä kohti uusiutuvan energian käyttöä; hajautettuja energiantuotannon muotoja; sähköverkon muuttamisen hajautettua energiaa vastaanottavaksi "smart gridiksi"; sekä koko autokannan nykyistä nopeampaa uusiutumista.


title: Plug-in-hybridiauto

text: Tekniikka: Akkujen turvaama toimintamatka on lyhyt ja lataaminen hidasta. Akusto on myös vaihdettava, mutta nykytekniikalla vaihtoväli on 10 vuoden pituinen ja kustannus on laskenut 2 000-8 000 euroon. Pistokehybridin kanssa ei myöskään pääse eroon polttomoottorin suuresta huoltotarpeesta. Plug in hybridin takuu raukeaa jos sen jättää seisomaan yli 3 kuukaudeksi.


title: Plug-in-hybridiauto

text: Hinta: Akkujen lataaminen on halpaa, mutta itse akut kalliita. Akkujen hintataso on kuitenkin laskenut, ja tasokkaan plug-in-hybridin saa jo itselleen esimerkiksi 48 000 eurolla (Opel Ampera). Hinta on kuitenkin vastaavaa täyssähköautoa (esimerkkinä Nissan Leaf) 10 000 euroa suurempi, sillä plug-in-hybridiin tarvitaan sähköauton komponenttien lisäksi polttomoottoriauton moottori ja osat. Näin ollen plug-in-hybridin hintaa ei ole mahdollista saada laskettua edes sähköautojen tasolle.


title: Porthaon

text: Porthaon – välillä myös Parthaon tai Portheus – oli kreikkalaisessa mytologiassa Kalydonin kuningas ja Oineuksen, Agrioksen ja Melaan isä. Hänen vanhempansa olivat Agenor ja Epikaste.


title: Yasmina Reza

text: Yasmina Reza (s. 1. toukokuuta 1959 Pariisi) on ranskalainen näytelmäkirjailija, näyttelijä, kirjailija ja käsikirjoittaja. Molemmat hänen vanhempansa ovat juutalaista alkuperää, isä Iranista ja äiti Unkarista.


title: Yasmina Reza

text: Rezan äiti on unkarinjuutalainen viulusti; isän suku on alkujaan asunut Espanjassa, mutta muuttanut ensin Iraniin ja sieltä Venäjälle. Isä muutti kolmevuotiaana Ranskaan, ja hän on menestynyt liikemies, koulutukseltaan insinööri. Vanhemmat ovat ranskalaistuneet täysin. He olivat kiinnostuneita eri taiteenlajeista, ja isä oli intohimoinen musiikinystävä. Rezan lapsuus oli vauras.


title: Yasmina Reza

text: Reza opiskeli Pariisin X yliopistossa ja aloitti uran näyttelijänä, mutta alkoi vähitellen myös kirjoittaa näytelmiä. Näytteleminen on paljolti odottamista, kun taas kirjoittaessaan hän sanoo olevansa itsenäinen. Vaikka kirjoittaminen on hänelle helppoa, hän ei silti pidä sitä ammattinaan. Hän on sitä mieltä, että näytelmiä osaa kirjoittaa vain itsekin näytellyt. Näytelmässä tärkeintä ovat tauot, ”sanat ovat vain hiljaisuuden lainausmerkkejä”.


title: Yasmina Reza

text: Monikulttuurisen taustansa vuoksi Reza tuntee itsensä ulkopuoliseksi, mutta pitää sitä etuoikeutena. Vaikka hänen lapsuutensa oli turvallinen ja yltäkylläinen, hän arvioi kuitenkin olleensa onneton lapsi, syistä joita hän ei kaikkia tiedosta, mutta perheestä se ei kuitenkaan johtunut. Hän arvelee syntyneensä surulliseksi. Hän pitää itseään juurettomana eikä kiinny maalliseen, vaan tärkeitä hänelle ovat tunneasiat.


title: Yasmina Reza

text: Rezan mukaan hänet noteerasivat alkuun vain oikeistolehdet, mutta ne kommentoivat lähinnä hänen ulkonäköään. Kun hänen näytelmiään alettiin esittää arvostetuissa teattereissa Berliinissä, Royal Shakespearessa ja Pohjoismaiden kansallisteattereissa, Ranskan älymystökin hyväksyi hänet.